‘Dewisiadau’r Staff’ Yn ystod yr wythnosau nesaf fe fyddwn yn dangos nifer o luniau o’r archif a ddewiswyd gan staff y Comisiwn, a fydd hefyd yn esbonio pam mae’r delweddau’n bwysig iddynt. Dyma’r tri dewis cyntaf:\nLlun o’r cerflun ‘Glöwr gyda’i deulu’, dewiswyd gan Lynne Moore, Swyddog Llyfrgell ac Ymholiadau\nCerflun y Glöwr gyda’i deulu, Llwynypia\nCafodd y cerflun efydd, maintioli-llawn hwn o löwr, ei wraig a’u baban ei greu gan Robert Thomas a’i ddadorchuddio ym 1993. Fe’i comisiynwyd gan Gymdeithas Ddinesig Rhondda i goffáu’r llu o gymunedau glofaol yng Nghwm Rhondda.\nMae’r ffigurau – glöwr yn ei ddillad gwaith a’i wraig yn dal baban wedi’i lapio yn ei siôl Gymreig draddodiadol – yn edrych i ffwrdd, i lawr y cwm i gyfeiriad Rhondda Fawr.\nYr hyn sy’n fy nenu at y llun hwn yw’r safle anghysbell unig o fewn y dirwedd ehangach. Safant, wedi’u castio mewn efydd, wedi’u hamgylchynu gan goncrit, mewn byd o lo; safant yn uchel yn yr awyr las ar ôl oes (iddo ef) o weithio o dan y ddaear yn y düwch tywyll.\nMae yna hiraeth i mi yn y ddelwedd hon: am yr hen ffordd o fyw, gweithio a bod yn rhan o gymuned. Mae’n ein hatgoffa i gyd o fychander ein bywydau ni ein hunain yn y tirweddau sy’n siapio ein bywydau a’n bywoliaethau, ac yn ein gosod ni yn nhreigl anochel amser. Safant ar wahân i’n bywydau ni heddiw ond maen nhw hefyd yn rhan o ffabrig y gorffennol sy’n sylfaen i’r presennol yr ydym yn byw ein bywydau ni ynddo. Mae’n gymhariaeth â heddiw – neu’n wrthgyferbyniad – mae’n ein hatgoffa o’n hanes, ac mae’n symbol i’r dyfodol. Y bod/au dynol o fewn ein dynoliaeth dorfol.\nGlöwr gyda’i deulu: https://coflein.gov.uk/cy/site/419265/details/coal-miner-and-his-family-sculpture-llwynypia\nRhandiroedd yn Llyfrgell Genedlaethol Cymru, ac Ysgol Gynradd Llangybi, dewiswyd gan Helen Rowe, Swyddog Gwybodaeth\nDaw fy hoff luniau o gasgliadau y bûm yn ddigon ffodus i’w catalogio – dau yn arbennig: ffotograffau’r Swyddfa Gwybodaeth Ganolog o’r 1940au i’r 1980au ac awyrluniau Aerofilms o 1919 i 1953. Ceir llawer o ddelweddau penigamp yn y casgliadau hyn sy’n adlewyrchu hanes cymdeithasol a hanes lleol, ond dyma fy ffefrynnau:\nRhandiroedd yn Llyfrgell Genedlaethol Cymru\nMae’r awyrlun hwn o’r Llyfrgell Genedlaethol a dynnwyd ym 1932 yn gofnod arbennig iawn o gam cyntaf y gwaith adeiladu. Mae ei safle agored bryd hynny’n drawiadol, ond fel aelod o ardd gymunedol, yr hyn sydd o ddiddordeb mawr i mi yw’r rhandiroedd.\nPan ofynnais i bobl amdanynt, dywedasant eu bod ar gyfer staff y llyfrgell i dyfu llysiau yn eu hawr ginio, sy’n syniad hyfryd, ond mae mwy iddi na hynny.\nRoedd John Ballinger, Llyfrgellydd cyntaf y Llyfrgell Genedlaethol, yn arddwr brwd – ef a ddarparodd y toriadau ar gyfer y gwelyau blodau cyntaf o amgylch yr adeilad ac roedd yn llywydd y Gymdeithas Cynhyrchu Bwyd yn ystod y Rhyfel Byd Cyntaf.\nAr ôl gwneud ychydig o ymchwil, gan fanteisio ar y wefan ddi-dâl wych Papurau Newydd Cymru Arlein, cefais wybod i’r Llyfrgell drefnu i’r tir gael ei aredig mor gynnar â 1917 fel y gallai myfyrwyr y Brifysgol dyfu tatws yno, ac iddi gynnig y tir ar gyfer rhandiroedd ym 1918. Y rheswm am hynny oedd bod prinder bwyd oherwydd ymgyrch y llongau-U. O ganlyniad yr oedd tir yn cael ei aredig ar hyd a lled Prydain er mwyn tyfu mwy o gnydau. Ym mis Ebrill 1918, adroddodd The Cambrian News fod y Llyfrgell Genedlaethol yn cynnig lleiniau 200 llathen sgwâr ac ym mis Mai fe gawsant eu palu a’u plannu.\nMae llyfrau Cofnodion Cymdeithas Gerddi a Rhandiroedd Aberystwyth, y cynhaliwyd ei chyfarfodydd yn y Llyfrgell Genedlaethol ei hun, yn cynnwys llythyrau o 1934 sy’n ymwneud â rhandiroedd y Llyfrgell. Gallwn gymryd eu bod nhw’n parhau i gael eu defnyddio yn ystod yr Ail Ryfel Byd hefyd, ac yn ôl David Jenkins, wrth roi sylwadau ar y ffotograff ar wefan Prydain Oddi Fry, cafodd y tir ei ddefnyddio gan Fridfa Blanhigion Cymru ar gyfer gwneud arbrofion ym 1937.\nGydag adfywiad ‘tyfu’ch cnydau’ch hun’ a llai o geir ar y ffyrdd, yn ogystal â mwy o weithio gartref ac argaeledd llu o adnoddau ar-lein, a fyddwn ni’n gweld rhandiroedd yn dychwelyd i’r tir hwn sydd yn awr yn faes parcio, ac a fyddai John Ballinger yn cymeradwyo?\nCasgliad Aerofilms: https://coflein.gov.uk/cy/archive/6200682/details/500\nDyma un o ddau ffotograff o amser chwarae yn ysgol gynradd Llangybi o Gasgliad y Swyddfa Gwybodaeth Ganolog, a dynnwyd ym 1970. Symudais gyda’m teulu i orllewin Cymru ym 1971 ac euthum i ysgol gynradd fach iawn debyg i hon. Roedd 20 disgybl yn fy ysgol i, mewn dwy ystafell ddosbarth – y ‘rhai mawr’ a’r ‘rhai bach’, yr un fath â theulu. Ar yr adeg honno roedd y merched yn dechrau gwisgo trowsusau (fflêr) a thorri eu gwallt yn fyrrach, ac roedd gan y bechgyn wallt hirach. Felly roedd llawer llai o wahaniaeth rhyngddynt. Rydw i’n hoffi bywiogrwydd brwd y chwarae – y symud i bob cyfeiriad, egni’n cael ei ryddhau.\nCafodd ffotograffau’r Swyddfa Gwybodaeth Ganolog, sy’n dyddio o 1946 i 1984, eu hachub gan y Cofnod Henebion Cenedlaethol (Lloegr). Cafodd 1000 a rhagor o luniau du a gwyn yn ymwneud â Chymru eu hanfon i CHCC. Yn ogystal ag ysgolion, maen nhw’n dangos tai a ffyrdd newydd eu hadeiladu, golygfeydd stryd, canolfannau siopa, mosgiau, a’r gwaith adeiladu ar safleoedd mawr fel atomfa Trawsfynydd a’r ‘Mynydd Gwefru’ yn Ninorwig. Sefydlwyd y Swyddfa Gwybodaeth Ganolog ym 1946 yn olynydd i’r Weinyddiaeth Gwybodaeth a weithredai yn ystod y rhyfel. Bu’n gweithio gydag adrannau Whitehall a chyrff cyhoeddus i gynhyrchu ymgyrchoedd gwybodaeth gyhoeddus ar faterion megis iechyd ac addysg. Adnodd unigryw a gwerthfawr yw’r ffotograffau hyn sy’n gofnod o’r ffyniant a’r newidiadau cymdeithasol a fu wedi’r Ail Ryfel Byd ac sydd, yr un pryd, yn cynnig i rai ohonom atgofion am ein plentyndod.\nYsgol Llangybi: https://coflein.gov.uk/cy/site/36967/details/graigwen-llangybi-school\nCasgliad y Swyddfa Gwybodaeth Ganolog: https://coflein.gov.uk/cy/archive/6210974/details/501\nBydd lluniau eraill yn dilyn yn ystod yr wythnosau nesaf, yma ar y blog ac ar ein sianeli cyfryngau cymdeithasol: Facebook a Twitter.


Rydym yn croesawu ceisiadau am sawl swydd (un ffurflen gais fesul swydd) yn ogystal â cheisiadau am secondiadau. Os oes gennych ddiddordeb mewn secondiad, trafodwch â'ch cyflogwr a chysUwch-gynghorydd Dadansoddi Perygl\nLlifogydd ylltwch â CNC cyn gynted â phosibl.\nMae gennym gyfle cyffrous yn y tîm Dadansoddi Perygl Llifogydd sydd wedi'i leoli yng Ngogledd Cymru. Fel uwch-gynghorydd yn y tîm Dadansoddi Perygl Llifogydd byddwch yn cynhyrchu gwybodaeth amserol a manwl gywir sy'n sail i waith perygl llifogydd Cyfoeth Naturiol Cymru.Byddwch yn arwain ac yn dylanwadu ar waith ein partneriaid proffesiynol, uwch-reolwyr a Llywodraeth Cymru ac yn cyfrannu'n weithredol at is-grwpiau rheoli perygl llifogydd arbenigol wrth ddatblygu polisi a chanllawiau. Mae profiad o reoli prosiectau a chyllidebau drwy fod wedi cyflawni prosiectau mawr a chymhleth yn bwysig, a bydd gennych wybodaeth ardderchog am fodelu hydrolig a dadansoddi hydrolegol (gwybodaeth ymarferol arbenigol am feddalwedd modelu afonol neu arfordirol 1D/2D).\nMae gennym gyfle peirianyddol cyffrous yn y tîm perfformiad asedau lle byddwch yn helpu i sicrhau bod ein hasedau perygl llifogydd yn perfformio i'r lefelau sydd eu hangen nawr ac yn barod i gwrdd â heriau newid yn yr hinsawdd yn y dyfodol.Byddwch yn gweithio â pheirianwyr eraill yn y tîm i helpu i reoli perygl llifogydd trwy gasglu a dadansoddi gwybodaeth am asedau perygl llifogydd ac i bennu anghenion rheoli asedau ar hyn o bryd ac yn y dyfodol.\nYn eich rôl byddwch yn sicrhau bod egwyddorion Rheoli Adnoddau Naturiol yn Gynaliadwy a Deddf Llesiant Cenedlaethau'r Dyfodol yn cael eu hystyried wrth wneud penderfyniadau.\nCynghorydd Rhybuddio a Hysbysu\nDyma gyfle cyffrous i ymuno â’n Tîm Rhybuddio a Hysbysu ynghylch Llifogydd yng Ngogledd a Chanolbarth Cymru. Mae gan Cyfoeth Naturiol Cymru ddyletswydd statudol i ddarparu gwasanaeth rhybuddio am lifogydd i'r cymunedau mewn perygl o lifogydd yng Nghymru ac rydym yn darparu'r gwasanaeth hwn i dros 120,000 o bobl sydd mewn perygl o lifogydd afonol a llifogydd arfordirol.Fel aelod o'r tîm, byddwch yn rheoli a darparu'r gwasanaeth lleol ar gyfer rhybuddio am lifogydd, ochr yn ochr â bod yn barod ar gyfer pob digwyddiad yn y Gyfarwyddiaeth Gweithrediadau. Bydd angen i chi ddefnyddio eich sgiliau dylanwadu wrth weithio gyda chwsmeriaid, ac wrth sefydlu partneriaethau yn lleol. Bydd hefyd angen i chi ystyried egwyddorion Rheoli Adnoddau Naturiol yn Gynaliadwy a Deddf Llesiant Cenedlaethau'r Dyfodol yn eich gwaith.\nCynghorydd Rheoli Data\nMae gan yr adran rheoli perygl llifogydd a digwyddiadau swydd wag ar gyfer Cynghorydd Rheoli Data o fewn y Grŵp Rheoli Asedau Perygl Llifogydd.Eich prif gyfrifoldeb fydd datblygu a chyflawni cynllun rheoli data ar gyfer AMX, sef cronfa ddata rheoli asedau Cyfoeth Naturiol Cymru. Mae natur drawsbynciol yn perthyn i'r gwaith, a bydd deiliad y swydd ynghlwm wrth sawl set ddata a thasgau sy'n ymwneud â rheoli asedau o dan gyfarwyddyd, a chyda chymorth gwarcheidwad y data.\nCynghorydd Gorfodi Datblygu a Pherygl Llifogydd\nBydd deiliaid y swydd yn diogelu a gwella'r amgylchedd drwy ddull archwilio effeithiol ac effeithlon a chymryd camau gorfodi (lle bo angen) ynghylch troseddau amgylcheddol cymhleth, sy'n benodol i weithgareddau Rheoli Perygl Llifogydd a Dŵr yn unol â Rheoliadau Trwyddedu Amgylcheddol (Cymru a Lloegr) 2016 a deddfwriaeth berthnasol arall.\nUwch-beiriannydd Perfformiad Asedau\nMae Cyfoeth Naturiol Cymru yn cynnal a chadw dros 4,000 o asedau perygl llifogydd gan gynnwys dros 500km o amddiffynfeydd llifogydd. Mae gennym gyfle cyffrous i ymuno â’r tîm perfformiad asedau lle byddwch yn darparu barn dechnegol arbenigol a chyngor ac arweiniad peirianneg technegol arbenigol ar faterion rheoli asedau.Byddwch yn arwain a rheoli’r gwaith o ddatblygu’r Cynllun Tymor Canolig, gan ystyried cynlluniau strategol fel yr ail Gynlluniau Rheoli Traethlin (SMP2), a chyflwyno achosion busnes cadarn i fwrdd y rhaglen yn ôl y galw.Byddwch yn rheoli prosiectau cyfalaf a refeniw, ymgymryd â rôl uwch-ddefnyddiwr, a goruchwylio ymgynghorwyr a chontractwyr ar fframweithiau i sicrhau diwylliant cadarnhaol o ran llesiant, iechyd a diogelwch.\nUwch Beiriannydd - Mid Wales\nMae gennym gyfle cyffrous i ymuno â’r Tîm Peirianneg Integredig yng Nghanolbarth Cymru. Mae'r ardal weithredol yn gartref i rai o'r afonydd enwocaf yng Nghymru megis afon Gwy, afon Hafren ac afon Teifi. Eich rôl fydd arwain ar ddylunio a chyflawni'r rhaglen cynnal a chadw asedau perygl llifogydd, cynlluniau asedau cyfalaf, prosiectau Rheoli Adnodau Naturiol yn Gynaliadwy a phrosiectau Rheoli Llifogydd yn Naturiol. Byddai rheoli contractau a chontractwyr hefyd yn elfen bwysig o'r rôl. Fel Peiriannydd Gweithrediadau Arweiniol byddech hefyd yn bwynt cyswllt allweddol ar gyfer cyngor ar faterion technegol, iechyd a diogelwch a'r Gyfarwyddeb Fframwaith Dŵr yn y tîm.Byddech hefyd yn gyfrifol am ddatblygu, profi ac adolygu cynlluniau ymateb ‘ar lawr gwlad’ Cyfoeth Naturiol Cymru ar gyfer mynd i’r afael ag argyfyngau yn ystod llifogydd.\nUwch Beiriannydd -Gogledd-orllewin Cymru\nMae gennym gyfle cyffrous i ymuno â’r Tîm Peirianneg Integredig yng Ngogledd-orllewin Cymru. Mae'r ardal weithredol yn gartref i rai o'r tirweddau enwocaf yng Nghymru yn fewndirol ac ar yr arfordir.\nEich rôl fydd arwain ar ddylunio a chyflawni ar ystod o brosiectau rheoli asedau gan gynnwys rhaglenni perygl llifogydd a chynnal a chadw coedwigaeth, cynlluniau asedau cyfalaf, prosiectau Rheoli Adnoddau Naturiol yn Gynaliadwy a phrosiectau Rheoli Llifogydd yn Naturiol. Byddai rheoli contractau a chontractwyr hefyd yn elfen bwysig o'r rôl. Fel Peiriannydd Gweithrediadau Arweiniol byddech hefyd yn bwynt cyswllt allweddol ar gyfer cyngor ar faterion technegol ac iechyd a diogelwch yn y tîm. Byddech hefyd yn gyfrifol am ddatblygu, profi ac adolygu cynlluniau ymateb ‘ar lawr gwlad’ Cyfoeth Naturiol Cymru ar gyfer mynd i’r afael ag argyfyngau yn ystod llifogydd.\nBydd deiliad y swydd yn gweithio fel rhan o’r tîm i ddarparu ein gwasanaeth rhybuddio am lifogydd. Bydd yn gyfrifol am wella, cynnal a darparu gwasanaeth newydd i gymunedau y nodir eu bod mewn perygl ar draws y de. Bydd yn gyfrifol am baratoi, cynllunio a rheoli ein hymateb i ddigwyddiadau llifogydd trwy sicrhau bod gweithdrefnau lleol yn cael eu cadw’n gyfredol. Bydd hefyd yn gallu paratoi a chyfrannu at ein cynllun hyfforddiant ac ymarfer rheoli digwyddiadau i alluogi ein swyddogion dyletswydd a phartneriaid allanol i fod wedi eu paratoi’n well ar gyfer llifogydd yn rhan o’u hymateb.\nCynghorydd Arbenigol Arweiniol, Rhybuddio a Hysbysu am Lifogydd\nRydyn ni'n recriwtio Cynghorydd Arbenigol Arweiniol newydd i arwain y gwaith o ddatblygu polisi a strategaeth rhybuddio a hysbysu am lifogydd Cyfoeth Naturiol Cymru ac i drawsnewid a gwella ein gwasanaethau rhybuddio a hysbysu am lifogydd yn barhaus. Bydd deiliad y swydd yn arwain rhaglenni gwaith i wella'n gwasanaethau a darparu cyngor technegol ac arbenigol yn fewnol ac yn allanol ar bolisi, systemau a data rhybuddio am lifogydd. Bydd hefyd yn gyfrifol am gomisiynu ymchwil a gwerthuso tystiolaeth.\nCynghorydd Arbenigol Arweiniol ar gyfer Darogan Llifogydd\nRydyn ni'n recriwtio Cynghorydd Arbenigol Arweiniol newydd i arwain y gwaith o ddatblygu polisi a strategaeth darogan llifogydd Cyfoeth Naturiol Cymru a thrawsnewid a gwella ein galluoedd darogan llifogydd yn barhaus. Bydd deiliad y rôl yn arwain rhaglenni gwaith i wella'n galluoedd a darparu cyngor technegol ac arbenigol arweiniol mewnol ac allanol. Bydd hefyd yn gyfrifol am gomisiynu ymchwil a gwerthuso tystiolaeth.\nRydym yn recriwtio Cynghorydd Arbenigol newydd i gefnogi’r gwaith o ddatblygu polisi a strategaeth rhybuddio a hysbysu am lifogydd Cyfoeth Naturiol Cymru ac arwain, neu gyfrannu at gyflawni prosiectau i wella gwasanaethau. Bydd deiliad y swydd hefyd yn darparu cyngor technegol ac arbenigol yn fewnol ac yn allanol ar bolisïau, systemau a data rhybuddio am lifogydd.\nSwyddog Rhybuddio a Hysbysu am Lifogydd\nRydym yn recriwtio Swyddog newydd i ddarparu cymorth technegol, rhaglen a phrosiect i'r tîm newydd hwn. Mae dwy swydd eisoes ar waith yn y tîm a chaiff tair swydd newydd, gan gynnwys yr un hon, eu llenwi yn yr hydref.\nBydd y rôl hon yn cefnogi tîm sy'n tyfu a fydd yn cyflawni rhaglen waith uchelgeisiol i wella'n gwasanaethau rhybuddio a hysbysu am lifogydd dros y pum mlynedd nesaf, gan gynnwys ystyried gwersi a ddysgwyd yn ystod ein llifogydd difrifol diweddar yng Nghymru. Bydd y tîm hefyd yn arwain gwaith i gyflawni System Rhybuddio am Lifogydd newydd pan fydd ein gwasanaeth cyfredol sydd wedi'i gontractio'n dod i ben yn 2022. Bydd hyn yn cynnwys gweithio'n agos drwy ein partneriaeth ag Asiantaeth yr Amgylchedd yn Lloegr yn ogystal â chyda chwsmeriaid yng Nghymru er mwyn sicrhau bod unrhyw system newydd yn wydn, yn diwallu anghenion cwsmeriaid ac yn ystyried y newidiadau diweddaraf mewn technoleg\nx 4 swydd Gweithlu Integredig\nMae gennym nifer o benodiadau tymor penodol yn ein timau Gweithlu Integredig ar draws pob rhan o Gymru. Fel aelod o dîm y Gweithlu Integredig byddwch yn cynnal gweithgareddau cynnal a chadw ac yn helpu i gyflawni ein prosiectau cyfalaf ar y safleoedd. Mae hyn yn cynnwys gweithio ar asedau perygl llifogydd ac ar asedau eraill yr ydym yn berchen arnynt ac yn eu cynnal.\nMae ymateb i ddigwyddiadau yn rhan hanfodol o rôl FCRM. Elfen allweddol o'ch gwaith yn nhîm y Gweithlu Integredig fydd cynnal gweithgareddau ymateb brys fel gweithredu pympiau a chau llifddorau yn ôl yr angen.


Rydych chi yma: Hafan-> cynhyrchion -> Car USB Charger -> 4 Port USB Car Charger\nHoffem gael eich ddibynadwy Taiwan 4 Port USB Car Charger gwneuthurwr, cyflenwr ac allforiwr, a ffatri. Os oes gennych ddiddordeb mewn unrhyw fodel un o'n cynnyrch, os gwelwch yn dda mae croeso i cysylltu â ni. Ymholiadau gan gyfanwerthwyr byd-eang, dosbarthwyr, prynwyr, asiantau a OEM / ODM.\nAllbwn USB:5v max.6.0A\nPlwg wrthsefyll uchafswm cyfredol:3A\nMaint:64 (W) x 50 (H) x 32 (D) mm, UL safon diogelwch 100cm cebl (gwasanaeth addasu)\nPedwar porthladdoedd USB charger, sy'n gallu cynnig mwy o USB adapter ar gyfer 3C cynhyrchion.Plug â ffiws a USB yn addas ar gyfer USB2.0.\nDdyfais USB wedi gwrthdroi ar hyn o bryd, gorlwytho ac amddiffyn gordwymo.\nDrwy'r ardystio CE, codi tâl gwbl unrhyw niwed i'r prif gynnyrch trydanol o fewn ffiws 3A.(Bydd lefel foltedd uchel Eiliad achosi cerrynt mawr, pan fydd y cerrynt yn fwy na 3A, bydd ffiws amddiffyn y cynnyrch yn syth.)\nYn eich galluogi i gael y broblem blino o cyflenwad pŵer cerbyd yn hawdd.


SWYDDOG CEFNOGI (YMCHWILIO A GORFODI)\n£24,415 i £28,150\nCYFARWYDDIAETH CYDYMFFURFIAETH A GORFODI\nOs penodir i swyddfa Caerdydd, noder y bydd gofyn i’r ymgeisydd llwyddiannus dreulio rhai dyddiau yng Nghaernarfon yn yr wythnosau cychwynnol.\nCyflog Y raddfa gyflog flynyddol ar gyfer y swydd hon yw £24,415 i £28,150. Caiff y cyflog ei dalu’n fisol, fel rheol ar y diwrnod\nolaf yn y mis.\nOriau Gwaith Yr oriau amodol ar gyfer staff sy’n gweithio llawn-amser yw 37 awr yr wythnos, heb gynnwys toriadau prydau bwyd. Oriau arferol yw 9.00 tan 5.00\nOriau hyblyg Mae’n rhydd i staff Comisiynydd y Gymraeg ddewis gweithio oriau hyblyg. O dan y cynllun, mae’n rhaid i unigolyn weithio cyfanswm o 37 awr yr wythnos (yn ddarostyngedig i’r hawl i gario amser drosodd)\nTeitl y swydd: Swyddog Cefnogi - Ymchwilio a Gorfodi\nGraddfa: Band Cyflog EO\nYn atebol i: Uwch Swyddog Ymchwilio a Gorfodi\nDarparu cefnogaeth gynhwysfawr i’r Cyfarwyddwr Strategol, y Tîm Ymchwilio a Gorfodi ac aelodau’r Gyfarwyddiaeth, yn ôl y gofyn.\n1. Bod yn bwynt cyswllt cyntaf ar gyfer derbyn cwynion, ar lafar ac yn ysgrifenedig, gan aelodau’r cyhoedd.\n2. Cadw cofnod o gwynion a dderbynnir, a sicrhau bod cwynion yn cael eu cydnabod yn amserol.\n3. Darparu cymorth gweinyddol i swyddogion wrth iddynt gynnal ymchwiliadau a pharatoi adroddiadau a dogfennau cysylltiedig.\n4. Sicrhau fod y bas data cwynion ac ymchwiliadau yn cynnwys manylion perthnasol, a’i fod yn gywir ac yn gyfredol.\n5. Paratoi adroddiadau ystadegol ar gwynion, ymchwiliadau, cyflawni targedau a pherfformiad.\n6. Poblogi’r gofrestr camau gorfodi a sicrhau fod y gofrestr yn gyfredol.\n7. Cydlynu cyfarfodydd y Panel Ymchwilio a Gorfodi, gan drefnu dyddiadau a lleoliadau addas, cylchredeg papurau, cadw cofnodion a chyfleu penderfyniadau a wneir yn y cyfarfod.\n8. Monitro cyfryngau cymdeithasol y Comisiynydd er mwyn adnabod a chofnodi cwynion a gyflwynir trwyddynt.\n9. Sicrhau fod gwybodaeth a data yn cael ei gadw a’i waredu yn unol â’r Polisi Gwaredu Data.\n10. Ymwneud gydag achwynwyr a sefydliadau mewn modd cwrtais a phriodol yn ôl yr angen.\n11. Cadw cofnod o geisiadau am gymorth a chyngor cyfreithiol gan aelodau’r cyhoedd, ac achosion cyfreithiol eraill.\nAr y cyd â swyddogion cefnogi eraill:\n1. Goruchwylio’r cyfeiriad e-bost canolog, post@cyg-wlc.cymru, a sicrhau trosglwyddiad prydlon o negeseuon i’r swyddogion perthnasol.\n2. Gweinyddu ceisiadau am gyfieithu dogfennaeth neu gyfieithu ar y pryd ar ran aelodau’r Gyfarwyddiaeth, rhedeg pob dogfen drwy feddalwedd cof cyfieithu, codi archebion a chysylltu â chyfieithwyr yn ôl yr angen.\n3. Cynorthwyo gydag ateb a throsglwyddo galwadau ffôn neu gymryd negeseuon yn absenoldeb swyddogion cefnogi eraill a chyflenwi yn ôl yr angen.\n4. Yn ôl y galw, cynorthwyo gyda gwaith gweinyddol ar draws y sefydliad.\nAr y cyd â swyddogion cefnogi eraill y Gyfarwyddiaeth:\n5. Bod yn gyfrifol am drefniadau teithio a llety'r Cyfarwyddwr Strategol, y Tîm Ymchwilio a Gorfodi ac aelodau’r Gyfarwyddiaeth yn ôl y gofyn.\n6. Trefnu cyfarfodydd Cyfarwyddiaeth, timoedd a chyfarfodydd 1+1 y Cyfarwyddwr ac Uwch Swyddogion.\n7. Cynorthwyo i drefnu cyfarfodydd mewnol ac allanol eraill.\n8. Cofnodi trafodion cyfarfodydd mewnol gan nodi pob penderfyniad a phwynt gweithredu gydag amserlenni a chydlynu gwybodaeth rhwng cyfarfodydd ar gynnydd y pwyntiau gweithredu dan sylw.\n9. Delio gyda gohebiaeth neu ymholiadau gan gofnodi a throsglwyddo’r ohebiaeth neu’r ymholiadau i’r swyddog priodol.\n10. Trefnu dosbarthiad bwletinau gwybodaeth neu ohebiaeth reolaidd at restr gysylltiadau.\n11. Ymgymryd â gwaith fformatio cyfieithiadau yn ôl y galw.\n12. Mewn cydweithrediad â’r Swyddog Cyfathrebu, uwchlwytho deunydd i’r wefan yn ôl y gofyn.\n13. Gweithredu’n gyson ac yn amserol yn unol â holl bolisïau a chanllawiau’r Comisiynydd.\n14. Ymgymryd ag unrhyw ddyletswyddau gweinyddol perthnasol eraill yn ôl y galw.\nDyddiad cau: 12.00 canol dydd, 20 Ionawr 2020\nCyfweliadau: Caernarfon - 28 Ionawr 2020\nRhagor o wybodaeth a ffurflen gais trwy'r ddolen isod:


Mae Heddlu Dyfed-Powys ac Awdurdod Parc Cenedlaethol Arfordir Penfro’n cydweithio i dargedu beicio oddi ar y ffordd anghyfreithlon\nMae patrolau ychwanegol gan y ddau sefydliad yn digwydd ar fynyddoedd y Preseli i dargedu’r defnydd anghyfreithlon o feiciau oddi ar y ffordd.\nMeddai PC Esther Davies, o Dîm Plismona Gwledig Heddlu Dyfed-Powys: “Yn ogystal â’r perygl i ddiogelwch y reidwyr eu hunain a phobl eraill, mae beicio oddi ar y ffordd anghyfreithlon yn cael effaith difrifol ar yr amgylchedd.\n“Hoffem atgoffa aelodau o’r cyhoedd y gallai unrhyw un a ganfyddir yn cyflawni gweithgaredd anghyfreithlon oddi ar y ffordd ar lwybr troed, llwybr ceffyl neu dir mynediad gael eu herlyn dan A34 y Ddeddf Traffig Ffyrdd ac A59 Deddf Diwygio’r Heddlu. O dan y ddwy ddeddf, mae reidwyr oddi ar y ffordd anghyfreithlon yn agored i gael eu cerbydau wedi eu hatafaelu.\n“Y ffordd orau i symud ymlaen yw i’r reidwyr hyn ganfod safle chwaraeon moduro masnachol, canolfan oddi ar y ffordd, neu ymuno â chlwb cyfrifol sy’n arbenigo mewn gweithgareddau oddi ar y ffordd. Gall sefydliadau defnyddwyr gynghori pobl ynghylch defnyddio hawliau tramwy cyhoeddus, fel cilffyrdd a ffyrdd heb wyneb.”\nMae gan yr Heddlu’r grym i atafaelu beiciau a cheir sy’n cael eu defnyddio mewn modd sy’n achosi aflonyddwch, braw neu drallod. Rhoddir rhybudd yn gyntaf, ond os na fydd hwnnw’n effeithiol ac y defnyddir y cerbyd mewn modd gwrthgymdeithasol eto, atafaelir ef dan Adran 59 Deddf Diwygio’r Heddlu. Gellir hefyd atafaelu cerbydau os nad yw’r reidwyr wedi eu hyswirio neu os nad oes ganddynt dreth y ffordd.\nAnogir reidwyr sy’n dymuno cadw o fewn y gyfraith i gysylltu gyda’u Swyddog Hawliau Tramwy Lleol er mwyn cael gwybodaeth ynghylch ble y gallant reidio neu i ymuno ag un o’r nifer fawr o sefydliadau sy’n cynrychioli reidwyr.\nMeddai Ceidwad Awdurdod Parc Cenedlaethol Arfordir Penfro, Richard Vaughan:\n“Gall reidio beiciau oddi ar y ffordd fod yn boblogaidd iawn – fodd bynnag, gall y cerbydau hyn hefyd gael eu defnyddio mewn modd peryglus, swnllyd a gwrthgymdeithasol, sy’n cynhyrchu llawer o gwynion i ni ac i’r heddlu.\n“Rydyn ni’n gyson yn derbyn cwynion ynghylch defnydd gwrthgymdeithasol o feiciau modur oddi ar y ffordd, ac er mwyn gostwng y niwed i unigolion a chymunedau, byddwn yn parhau i weithio’n agos gyda Heddlu Dyfed-Powys i gyflawni ymgyrchoedd lle bydd cerbydau oddi ar y ffordd yn cael eu targedu.”\nYchwanegodd PC Davies:\n“Mae derbyn gwybodaeth gan y cyhoedd yn hanfodol er mwyn gweithredu’n gadarnhaol, ac rydym yn annog unrhyw un sy’n dyst i’r math hwn o ddefnydd anghyfreithlon o feiciau modur, beiciau oddi ar y ffordd neu feiciau cwad yn yr ardal i gysylltu â ni. Byddem hefyd yn gofyn i unrhyw ddarnau ffilm a gymerir gael eu hanfon atom ni gyda chymaint o fanylion â phosibl.”\nGofynnir i unrhyw un sydd â gwybodaeth ynghylch y defnydd anghyfreithlon o feiciau oddi ar y ffordd i gysylltu â’r Heddlu ar 101 neu gyda Crimestoppers yn ddienw ar 0800 555 111.\nMewn argyfwng dylech bob amser ffonio 999.


"Mur fy mebyd, Foel Drigarn, Carn Gyfrwy, Tal Mynydd,\nWrth fy nghefn ym mhob annibyniaeth barn."\nYstyrir Waldo Goronwy Williams yn ffigwr mytholegol. Nid oedd neb a’i hadwaenai yn ei gasáu. Byddai pawb a dreuliai amser yn ei gwmni yn ei anwylo ac yn trysori pob cyfarfyddiad. Roedd plant bychain bob amser yn hoff ohono pan ddeuai i’w dysgu.\nMynna rhai y perthynai iddo nodweddion sant. Yn sicr, roedd ganddo argyhoeddiadau dwfn a direidi difalais. Dywedodd rhywun ei bod wedi cymryd dwy fil o flynyddoedd o wareiddiad Cymraeg i greu dyn fel Waldo. Roedd wedi ei drwytho ei hun yn hanes ei genedl.\nAr un achlysur safodd fel ymgeisydd Plaid Cymru mewn etholiad seneddol. Er iddo golli ei ernes enillodd llu o edmygwyr. I lawer Waldo oedd bardd Cymraeg mwyaf yr ugeinfed ganrif. I eraill roedd yn heddychwr a ddigwyddai fod yn fardd. Edmygwyd ei safiad yn wynebu dau gyfnod yng ngharchar am wrthod talu treth incwm mewn protest yn erbyn gorfodaeth filwrol a rhyfela.\nPan oedd yn ganol oed ymunodd â’r Crynwyr. Carai’r distawrwydd a’r modd o gyrraedd y canol llonydd yn addoliad y Tŷ Cwrdd. Cyflwynodd ei unig gyfrol o farddoniaeth Dail Pren yn gyfrwng iachâd i’w genedl. Ni wyddom am yr un bardd arall a wnaeth y fath gymwynas â chenedl.\nAchlysuron sydd i ddod\nDarlith Flynyddol 2019\nCynhelir Darlith Flynyddol Cymdeithas Waldo 2019 yn Nhyddewi ar Fedi 29 a hynny i gofio 60 mlynedd ers i Waldo sefyll etholiad cyffredinol fel ymgeisydd cyntaf Plaid Cymru yn Sir Benfro.\nTraddodir y ddarlith gan Emyr Llewelyn a oedd yn un o’r rhaiMwy….\nCyflwynwyd darlith rymus a chynhwysfawr gan Guto Prys ap Gwynfor yng Nghapel Millin, ger Hwlffordd, ar nos Wener, Medi 28, yn gosod Waldo yng nghyd-destun pantheon yr oesoedd o wir anghydffurfwyr. Fe’i rhestrodd ymhlith hereticiaid y gyfundrefn RhufeMwy….


Adolygiad Casino Nesaf (2022)\nHafanAdolygiadau CasinoAdolygiad Casino Nesaf\nSicrhewch 100% hyd at £ 50 Bonws Casino + 50 Troelli Am Ddim.\nDulliau Adnau: Visa, PaySafeCard, rhyngac, Mastercard\nGemau Gorau: Gwres Chilli, Dia de Los Muertos, Troelli syfrdanol, Starburst, Muerto Grim\nAdolygiad Casino Nesaf\nSefydlwyd Next Casino yn 2013 ac mae wedi ennill yr enw da am gynnig gemau slotiau fideo a gwasanaeth cwsmeriaid gwych. Mae gan y brand apêl fyd-eang, gyda phum iaith i ddewis ohonynt ac ystod drawiadol o opsiynau bancio.\nMae Next Casino yn eiddo i Minotauro Media Limited, cwmni sydd wedi'i leoli yn Iwerddon. Rheolir yr ystod gyfan o gemau gan Aspire Global International Limited, gyda swyddfeydd yn 135 Stryd Fawr, Silema SLM 1549, Malta. Mae'r gwasanaeth wedi'i drwyddedu gan Awdurdod Hapchwarae Malta a Chomisiwn Gamblo'r Deyrnas Unedig.\nMae'r ddau gorff rheoleiddio hyn yn cael eu cydnabod ledled y byd am eu canllawiau a'u gweithdrefnau llym, sy'n sicrhau chwaraewyr a gwasanaethau trydydd parti bod Next Casino yn rhedeg gweithrediad hapchwarae ar-lein diogel, diogel a chyfrifol.\nNi fydd gan chwaraewyr Casino nesaf unrhyw broblemau o ran cyrchu'r gwasanaeth trwy unrhyw ddyfais bwrdd gwaith, symudol neu lechen.\nMae'r gweithredwr wedi sicrhau bod gan chwaraewyr yr holl ymarferoldeb, nodweddion a hyrwyddiadau; ni waeth pa ddyfais a system weithredu sy'n cael ei defnyddio.\nNext Casino yw'r lle i fod os ydych chi nid yn unig eisiau profiad di-drafferth, dim hapchwarae ffwdan, ond hefyd eisiau mynediad at ystod uchaf o ffefrynnau casino a gemau slot o ansawdd uchel.\nGwnaeth Next Casino argraff arnaf ar unwaith - o'i fordwyo hawdd ei ddefnyddio i'w gynllun lliw beiddgar du a choch, ni allwn aros i gofrestru a gweld beth oedd y pwrpas.\nRoedd cofrestru yn broses gyflym a hawdd rhoddodd hynny’r holl wybodaeth berthnasol yr oeddwn ei hangen i sicrhau fy mod yn hyderus ac yn ddiogel gyda’r wefan. Nid yn unig hynny, cefais hefyd 100 troelli bonws enfawr ar ôl imi wneud fy ernes cyntaf!\nYn gynnig agoriadol gwirioneddol wych, mae Next Casino yn fuddugoliaeth mewn gwirionedd ac rwyf mor hapus fy mod wedi dod ar ei draws - yn bendant nawr yn un o fy ffefrynnau llwyr!\nMae gan Next Casino amrywiaeth eithaf eang o gemau slotiau ar-lein, ac mae eu cyfres bob amser yn tyfu wrth iddynt ychwanegu gemau newydd ac arloesol yn rheolaidd. Mae yna gannoedd o gemau i'w mwynhau, gyda phob un ohonyn nhw wedi'u trefnu'n dda mewn adrannau hawdd eu deall.\nMae'r dudalen gartref yn tynnu sylw ar unwaith at y chwe gêm y mae chwaraewyr yn eu mwynhau fwyaf ar y safle. Fodd bynnag, gellir archwilio ymhellach trwy glicio ar y tab Casino ar y ddewislen ar yr ochr chwith. Yma fe welwch gemau o dan y penawdau canlynol: Sylw, Newydd, Slotiau Fideo, Clasurol, Gemau Casino, Cardiau Scratch a Pob Gemau.\nMae'r Casino hwn wedi bod yn ddetholus iawn, dros y blynyddoedd, o ran pa gyflenwyr gemau sy'n cael cynnwys eu gemau yn eu gwasanaeth. Felly dim ond y gorau a'r mwyaf proffesiynol, mae'r cwmnïau hyn yn cynnwys Microgaming, Adloniant Net, Gemau Leander, IGT a Evolution Gaming.\nBydd chwaraewyr yn gallu dod o hyd i'r clasuron diweddaraf, mwyaf poblogaidd ac oesol fel Wolf Cub, Jewel Quest Riches, Emoji Planet, Starburst, Immortal Romance, Mega Fortune a Viking Runecraft.\nYn ogystal â'r gemau hyn, mae yna gemau unigryw fel y Mighty Sphinx.\nFel ffanatig gêm slot enfawr, un o'r pethau gorau rydw i eisiau allan o casino ar-lein yw ystod eang o gemau slot y gallaf eu pori a'u dewis yn hawdd, wrth barhau i gynnal ansawdd a diffiniad gwych; Yn bendant, ni wnaeth Casino nesaf siomi fy nisgwyliadau.\nGyda bron i 900 o gemau slot o ansawdd uchel ar gael yma, mae'n ddiogel dweud bod y dewis hwn yn syml YN ALLANOL ac yn hollol ddigymar. O'r DJ Wild a ysbrydolwyd gan gerddoriaeth i'r Stardust rhynggalactig, bydd yn amhosibl ichi beidio â dod o hyd i rywbeth rydych chi'n ei fwynhau.\nCefais fy niddanu am oriau ac oriau ar y diwedd (amhosib eu cyfrif!) Wrth bori a chwarae'r gemau slot gwych hyn, ac mae cymaint mwy i mi roi cynnig arnyn nhw o hyd - alla i ddim aros!\nGyda'i far llywio syml, ni fydd yn hir cyn mynd â chi i'r amrywiaeth helaeth o gemau casino sy'n cael eu cynnig ac yn barod i ddechrau chwarae.\nDim ond cyfran fach o'r hyn sydd ar gael yma yw Roulette, Blackjack, a Baccarat. Cyflwynir pob gêm mewn cynllun hawdd ei ddarganfod a chyfleus, gan wneud pori'r wefan hon yn bleser pur.\nMae yna hefyd absenoldeb amlwg o hysbysebion a ffenestri popup sydd mor aml yn dod i'r amlwg ar lawer o wefannau casino eraill: yn annifyr ac yn tynnu sylw, maen nhw'n aml yn difetha fy mhrofiad hapchwarae os ydw i'n dod i gysylltiad â nhw. Dyna pam ar Next Casino, gwnaeth y broses gyfan gymaint o argraff arnaf!\nMae gan Next Casino naw gêm casino byw wych. Mae'r dynion hyn wedi mynd am ansawdd nid maint o ran eu byrddau deliwr byw, a bydd chwaraewyr yn bendant yn mwynhau'r ystod unigryw o gemau i'w chwarae ac ennill arian parod difrifol.\nAr hyn o bryd, y tablau a gynigir yw Immersive Roulette, French Roulette, Auto Roulette, Baccarat Squeeze, Roulette VIP, Blackjack VIP, Blackjack Live, Roulette Live a Baccarat Live.\nMae'r Casino yn deall pwysigrwydd twrnameintiau ac yn gwerthfawrogi bod chwaraewyr wir yn mwynhau twrnameintiau diddorol, yn enwedig pan mae'n cynnwys gemau diddorol ac arian gwobr fawr.\nAr hyn o bryd, gall rhywun fynd yn sownd yn Rhoddion Hydref € 10,000 Next Casino.\nY cyfan sydd angen i bawb ei wneud yw chwarae gêm slot fideo newydd Wolf Cub; ac am bob € 10 a gyflogir, bydd y chwaraewr yn ennill un tocyn a fydd yn cael ei ddefnyddio i geisio ennill cyfran o'r pot gwobr € 10,000.\nMae gan Next Casino nifer fach o nodweddion i wneud lleoli gemau hyd yn oed yn haws.\nMae nodwedd Demo Play ar bob gêm, sy'n ddefnyddiol iawn i chwaraewyr sy'n newydd i unrhyw gemau.\nMae'r adran Cwestiynau Cyffredin yn fanwl iawn ac yn ymdrin yn union â'r hyn y mae chwaraewyr ei eisiau, ynghyd ag ymholiadau unigryw.\nYn unol â'u hapêl fyd-eang, mae'r gwasanaeth yn amlieithog, gyda phum prif iaith i ddewis ohonynt.\nMae gan Next Casino un o'r rhaglenni teyrngarwch mwyaf poblogaidd sy'n bodoli. Gelwir y rhaglen hon yn glwb Next Casino Exclusive, sydd wedi'i neilltuo'n llwyr i wobrwyo chwaraewyr ffyddlon am eu nawdd parhaus. Mae saith lefel i'r rhaglen, felly bydd chwaraewyr yn gallu mwynhau'r her o esgyn y safleoedd VIP!\nMae'r gwobrau hyn yn cynnwys Gemau Am Ddim, Cynigion Arian yn Ôl, Twrnameintiau Byw, Bonysau Pen-blwydd a Rheolwyr Cyfrifon Personol.\nMae Next Casino bob amser wedi ymdrechu i sicrhau bod gan chwaraewyr gymaint o ddewis o ran adneuo a thynnu'n ôl. Felly, nid yw'n syndod gweld rhestr gynhwysfawr o opsiynau bancio.\nMae'r rhestr fel a ganlyn: Ukash, Skrill, Visa, Mastercard, Entropay, Payr, Transfer Wire, payafecard, Sofort Direct, Giropay, Neteller, eps, clickandbuy, Debyd Instant POLi, UseMyFunds, Premiwm Tocynnau, Boleto Bancario, Trosglwyddo Banc Cyflym, Eco, fundend, Bancontact, EnterCash, Euteller, Trustly, Zimpler, Siru a Transferencia Bancaria Local.\nMae gan chwaraewyr Casino nesaf staff Cymorth Cwsmer effeithlon a phroffesiynol bob amser i helpu neu gynghori ar unrhyw nifer o faterion.\nBydd aelodau'n gallu derbyn unrhyw gymorth neu gyngor o'r dulliau canlynol, a gyda staff ar gael 7 diwrnod yr wythnos rhwng 6am a 23pm GMT; gall pawb ddisgwyl ymateb a datrysiad cyflym.\nMae Sgwrs Fyw, e-bost: [e-bost wedi'i warchod] a rhif ffôn sef: 02033189367\nGyda chofrestriad cyflym ac ystod syml o gemau, mae Next Casino yn llythrennol amhosibl ei feio; dyma pam mai hwn bellach yw fy hoff casino ar-lein o ddewis!\nGyda’i gynnig agoriadol gwych o 100 troelli bonws ar adnau, yn llythrennol ni all wella o gwbl ac rwy’n eich herio i ddod o hyd i casino arall a all gystadlu yn erbyn y cynigion, y dewis a’r gwasanaeth sydd gan NextCasino - cofrestrwch heddiw a pharatowch ar gyfer y gemau casino ar-lein profiad o'ch bywyd!


Coronafeirws: gweithdrefn y Senedd – PIGION\nBy seneddymchwil May 6, 2020\nFel nifer o sefydliadau, mae'r Senedd wedi gorfod newid y ffordd y mae'n gweithio yn ystod pandemig y coronafeirws. Mae'r blog hwn yn trafod newidiadau i weithdrefnau ac arferion y Senedd yn ystod y cyfnod hwn ac yn cymharu ymateb y Senedd ag ymatebion deddfwrfeydd eraill yn y DU.\nFel nifer o sefydliadau, mae’r Senedd wedi gorfod newid y ffordd y mae’n gweithio yn ystod pandemig y coronafeirws. Mae’r blog hwn yn trafod newidiadau i weithdrefnau ac arferion y Senedd yn ystod y cyfnod hwn ac yn cymharu ymateb y Senedd ag ymatebion deddfwrfeydd eraill yn y DU.\nCyfarfod Llawn rhithwir\nY Senedd oedd y cyntaf o ddeddfwrfeydd y DU i gynnal cyfarfod rhithwir ffurfiol ar 1 Ebrill. Roedd 16 o Aelodau o’r Senedd yn bresennol a darparwyd cofnod o’r cyfarfod yn fuan wedi hynny. Ers hynny, mae dau Gyfarfod Llawn rhithwir arall wedi cael eu cynnal a’u darlledu’n fyw gyda hyd at 28 o Aelodau bob tro.\nNi fu’n rhaid i’r Senedd newid y Rheolau Sefydlog – sef y rheolau sy’n llywodraethu sut y mae’n gweithredu – i ddechrau cynnal cyfarfodydd o bell, gan nad yw’n ofynnol i’r Senedd gwrdd mewn unrhyw le penodol. Fodd bynnag, gwnaeth y Senedd newidiadau i’r Rheolau Sefydlog i’w gwneud yn haws i gynnal cyfarfodydd corfforol â phellter cymdeithasol a chyfarfodydd rhithwir. Cynigiwyd y newidiadau gan y Pwyllgor Busnes – sef y grŵp sy’n trefnu busnes y Senedd, sy’n cynnwys rheolwyr busnes y pleidiau (neu chwipiaid) ac a gadeirir gan y Llywydd. Ar sail argymhelliad y Pwyllgor Busnes, cytunodd y Senedd y gallai’r Llywydd, lle bo angen am resymau iechyd y cyhoedd:\nbenderfynu na fydd pleidlais yn ddilys oni bai bod o leiaf 4 Aelod yn cymryd rhan, a bod yr Aelodau hynny’n cynrychioli mwy nag un grŵp gwleidyddol, ar ôl ymgynghori â’r Pwyllgor Busnes. Fel arall, ni fydd pleidlais yn ddilys oni bai bod o leiaf ddeg Aelod yn cymryd rhan.\npenderfynu y caiff pob grŵp gwleidyddol enwebu un Aelod o’r grŵp i gael yr un nifer o bleidleisiau ag sydd o aelodau’r grŵp. Gelwir hyn yn bleidleisio wedi’i bwysoli. Defnyddiodd y Senedd bleidleisio wedi bwysoli am y tro cyntaf yn y ddadl ar y Bil Llywodraeth Leol ar 8 Ebrill.\ncynnull y Senedd i ystyried mater sydd o bwys cyhoeddus brys sy’n ymwneud ag iechyd y cyhoedd, gyda chytundeb y Pwyllgor Busnes. Fel arfer, dim ond os na fydd cyfarfod wedi’i drefnu ar gais Prif Weinidog Cymru y caiff y Llywydd gynnull y Senedd.\ngwahardd y cyhoedd rhag dod i’r Cyfarfod Llawn. Rhaid i fynediad at ddarlledu barhau oni bai fod Comisiwn y Senedd yn barnu nad yw’n ymarferol. Mae’r Comisiwn wedi penderfynu cau ystâd y Senedd i’r cyhoedd ac atal digwyddiadau wyneb yn wyneb gan gynnwys trafodion y Senedd tan 31 Mai.\nPleidleisiodd y Senedd hefyd i greu swydd Llywydd dros dro dynodedig a Chadeirydd dros dro, ac etholwyd David Melding AC i’r swydd. Cytunodd y Senedd ar 24 Mawrth i atgyfnerthu’r rhain a mesurau dros dro eraill (gweler isod) mewn Rheol Sefydlog 34 newydd. Bydd Rheol Sefydlog 34 yn peidio â chael effaith pan gaiff y Senedd ei diddymu, neu pan fydd y Senedd yn penderfynu felly, pa un bynnag sydd gyntaf.\n17 Mawrth Cytunodd y Pwyllgor Busnes i atal yr holl fusnes nad yw’n fusnes y Llywodraeth ar wahân i Gwestiynau Amserol ar gyfer tair wythnos eistedd\n18 Mawrth Mae’r Senedd yn cymeradwyo newidiadau i'r Rheolau Sefydlog ar sail argymhelliad y Pwyllgor Busnes, gan alluogi’r:\n•\tLlywydd i lacio gofynion o ran mynediad y cyhoedd.\n•\tSenedd i ethol Cadeirydd dros dro a Llywydd dros dro dynodedig\nMae’r Senedd yn ethol David Melding AC i’r rôl newydd.\n23 Mawrth Mewn cyfarfod yn hwyr yn y prynhawn, cytunodd y Pwyllgor Busnes i ganslo'r toriad arfaethedig. Yn hytrach, mae'n cytuno y dylai'r Senedd barhau i gyfarfod fel Senedd Frys ac ni ddylai pwyllgorau gynnal cyfarfodydd.\n24 Mawrth Mewn cyfarfod a oedd yn glynu wrth reolau pellter cymdeithasol, mae'r Senedd yn cymeradwyo rhagor o newidiadau i'r Rheolau Sefydlog a argymhellwyd gan y Pwyllgor Busnes, gan alluogi’r canlynol:\n•\tY Llywydd i ailgynnull y Senedd os yw'r Pwyllgor Busnes yn cytuno;\n•\tY Llywydd i leihau'r cworwm;\n•\tY Llywydd i ddatgymhwyso'r gofynion ar gyfer cwestiynau llafar;\n•\tY Pwyllgor Busnes i ddatgymhwyso'r Rheolau Sefydlog ar is-ddeddfwriaeth\n•\tcadeiryddion pwyllgorau i lacio gofynion mynediad cyhoeddus ar gyfer pwyllgorau.\nMae’r newidiadau brys hyn a rhai blaenorol i'r Rheolau Sefydlog yn cael eu hymgorffori mewn Rheol Sefydlog 34 newydd dros dro.\n27 Mawrth Yn y cyfarfod rhithwyr cyntaf, mae'r Llywydd a'r Pwyllgor Busnes yn cytuno i wneud y newidiadau i fusnes y Senedd a alluogir gan Reol Sefydlog 34.\n30 Mawrth Dechrau'r toriad arfaethedig blaenorol\n01 Ebrill Y Cyfarfod Llawn rhithwir cyntaf, gydag 16 Aelod\n08 Ebrill Yr ail Gyfarfod Llawn rhithwir a’r bleidlais ar-lein gyntaf, a ddarlledwyd yn fyw gyda 28 Aelod\n09 Ebrill Y Senedd yn dechrau toriad byr y Pasg\n17 Ebrill Diwedd y toriad arfaethedig blaenorol\n21 Ebrill Diwedd toriad y Pasg\n22 Ebrill Trydydd Cyfarfod Llawn rhithwir\nO 27 Ebrill Mae’r pwyllgorau yn ailddechrau cyfarfodydd yn ôl amserlen gyfyngedig ac mae’r Pwyllgor Deddfwriaeth, Cyfiawnder a’r Cyfansoddiad yn dod yn gyfrifol am is-ddeddfwriaeth unwaith eto.\n29 Ebrill Pedwerydd Cyfarfod Llawn rhithwir\n06 Mai Pumed Cyfarfod Llawn rhithwir\nCwestiynau Amserol yn ailddechrau\nY Cynulliad yn cael ei ailenwi’n swyddogol fel y Senedd\nMae deddfwrfeydd eraill yn y DU hefyd wedi dechrau cynnal eu holl gyfarfodydd ar-lein, neu rai ohonynt. Mae Senedd yr Alban wedi cynnal cyfarfodydd corfforol â phellter cymdeithasol a chwestiynau rhithwyr ar gyfer Aelodau Senedd yr Alban ac arweinwyr y pleidiau. Mae Llywydd Senedd yr Alban wedi dweud y bydd holl Aelodau Senedd yr Alban yn gallu cymryd rhan mewn cyfarfod rhithwyr erbyn 7 Mai. Ar 21 Ebrill, cymeradwyodd Tŷ’r Cyffredin gynigion ar gyfer ‘trafodion hybrid’. Mae’r rhain yn caniatáu i hyd at 120 o Aelodau Seneddol gymryd rhan yn rhithwyr ac i 50 yn rhagor gymryd rhan yn gorfforol. Cyfarfu Tŷ’r Arglwyddi o bell am y tro cyntaf ar yr un diwrnod. Mae Cynulliad Gogledd Iwerddon yn parhau i gyfarfod yn gorfforol, gydag uchafswm o 22 o Aelodau’r Cynulliad Deddfwriaethol yn siambr Stormont.\nMae’r Senedd wedi cynnal ei chyfarfodydd rhithwir drwy fersiwn drwyddedig o’r ap fideogynadledda Zoom. Mae Tŷ’r Cyffredin wedi defnyddio Zoom hefyd. Ar 3 Ebrill, dywedodd Clerc Tŷ’r cyffredin y byddai trwyddedau’n cael eu cynnig i Aelodau Seneddol ar gyfer ‘fersiwn seneddol o Zoom’. Eglurodd nad oedd ar gael yn gynt oherwydd bu’n rhaid i’r gwasanaeth digidol seneddol sicrhau bod ei fersiwn yn bodloni ‘gofynion cyfreithiol, diogelwch a phreifatrwydd.’ Defnyddiodd Tŷ’r Arglwyddi Microsoft Teams i ddechrau, cyn symud i Zoom.\nY Cyfarfod Llawn: Busnes fel arfer?\nMewn wythnos arferol, mae’r Senedd yn cynnal ystod o wahanol fathau o fusnes yn y Cyfarfod Llawn ar ddydd Mawrth a dydd Mercher. Mae hyn yn cynnwys datganiadau, cwestiynau a dadleuon y Llywodraeth a heblaw’r Llywodraeth, yn ogystal â deddfwriaeth. Yn y cyfarfodydd rhithwir ar ddydd Mercher ym mis Ebrill, cynhaliodd y Senedd ystod fwy cyfyngedig o fusnes na’r arfer, gan glywed datganiadau’r Llywodraeth ynghylch pandemig y coronafeirws, ystyried un Bil yng Nghyfnod 1, a phleidleisio i gymeradwyo rheoliadau cyfyngiadau coronafeirws Llywodraeth Cymru . Roedd y newidiadau hyn i fusnes i Senedd yn golygu y byddai angen gwneud newidiadau i’r weithdrefn.\nAr 17 Mawrth, cytunodd Pwyllgor Busnes y Senedd i ohirio bron pob busnes nad yw’n fusnes y Llywodraeth hyd y gellir rhagweld. Cytunodd y Llywodraeth hefyd i ohirio’r rhan fwyaf o’i busnes i ganolbwyntio ar yr ymateb i’r coronafeirws. Yn dilyn hynny, gwnaeth y Senedd newidiadau i’r Rheolau Sefydlog i lacio’r rheolau ar fusnes. Ar sail argymhelliad y Pwyllgor Busnes, pleidleisiodd y Senedd i alluogi’r Llywydd i ddatgymhwyso’r gofynion yn y Rheolau Sefydlog ar gyfer Cwestiynau’r Prif Weinidog, cwestiynau llafar i Weinidogion a chwestiynau i Gomisiwn y Senedd. Bydd cwestiynau amserol – sef cwestiynau llafar heb rybudd – yn ailddechrau o 6 Mai. Yn ogystal, mae’r Llywydd wedi arfer ei disgresiwn i gyfyngu ar nifer y Cwestiynau Ysgrifenedig y caiff bob Aelod eu cyflwyno i uchafswm o ddeg bob wythnos.\nMae deddfwrfeydd eraill yn y DU hefyd wedi gwneud newidiadau i’w busnes wrth iddynt symud ar-lein yn llawn neu’n rhannol. Ar 21 Ebrill, cymeradwyodd Tŷ’r Cyffredin gynigion dros dro i Aelodau Seneddol gymryd rhan mewn Cwestiynau’r Prif Weinidog, cwestiynau brys a datganiadau ar ffurf hybrid rhithwyr a ffisegol. Y diwrnod canlynol, cymeradwyodd Aelodau Seneddol gynigion i ymestyn busnes hybrid i gynigion a deddfwriaeth ac i ganiatáu pleidleisio electronig. Mae Tŷ’r Arglwyddi yn cynnal rhywfaint o’i fusnes o bell, ond yn parhau i gynnal dadleuon ar ddeddfwriaeth yn gorfforol: nid yw’n gallu gwneud penderfyniadau ar drafodion rhithwyr gan nad yw Byrllysg yn bresennol. Er bod Senedd yr Alban dim ond wedi cynnal cwestiynau rhithwir o bell hyd yn hyn, mae wedi gwneud newidiadau dros dro i’w rheolau sefydlog i ganiatáu pleidleisio o bell.\nMae pasio deddfwriaeth yn rhan allweddol o fusnes y Senedd. Mae’r Senedd fel arfer yn trafod deddfwriaeth sylfaenol mewn pedwar cam, drwy’r Cyfarfod Llawn a phwyllgorau.\nDaeth Llywodraeth Cymru â’r ddadl Cyfnod 1 ar egwyddorion cyffredinol y Bil Llywodraeth Leol ac Etholiadau (Cymru) i’r Cyfarfod Llawn rhithwyr ar 8 Ebrill. Pleidleisiodd cynrychiolwyr grwpiau’r pleidiau ar a ddylid cymeradwyo’r egwyddorion cyffredinol yn y Bil. Ni ellir cyflwyno gwelliannau yng Nghyfnod 1. Ar 27 Ebrill, cytunodd y Pwyllgor Busnes i atal trafodion Cyfnod 2 dros dro, gan gynnwys gwahardd cyflwyno gwelliannau. Ar yr un pryd, mae’r Llywodraeth wedi bod yn adolygu pa Filiau yr hoffai eu trafod cyn etholiad nesaf y Senedd ym mis Mai 2021. Mae wedi penderfynu bod y Bil Llywodraeth Leol ac Etholiadau (Cymru) a’r Bil Cwricwlwm ac Asesu yn flaenoriaethau.\nYn ogystal â phasio deddfwriaeth sylfaenol, rhaid i’r Senedd hefyd graffu ar is-ddeddfwriaeth – sef deddfwriaeth a wneir gan Weinidogion Cymru o dan y pwerau a roddwyd mewn deddfwriaeth sylfaenol. Fel arfer, y Pwyllgor Deddfwriaeth, Cyfiawnder a’r Cyfansoddiad sy’n gyfrifol am ystyried is-ddeddfwriaeth cyn i’r Senedd bleidleisio arni, os bydd angen. Yn dilyn atal cyfarfodydd pwyllgorau, cymeradwyodd y Senedd newidiadau i’r Rheolau Sefydlog i ddileu cyfrifoldebau ffurfiol y Pwyllgor Deddfwriaeth, Cyfiawnder a’r Cyfansoddiad yn y maes hwn, gan sicrhau bod yr Aelodau’n parhau i gael cyngor ar is-ddeddfwriaeth. Daeth y Pwyllgor Deddfwriaeth, Cyfiawnder a’r Cyfansoddiad yn gyfrifol am is-ddeddfwriaeth unwaith eto pan ailddechreuodd gweithgareddau pwyllgorau.\nMae’r Llywodraeth wedi dweud y bydd angen iddi wneud is-ddeddfwriaeth i fynd i’r afael â phandemig y coronafeirws. Mae nifer o reoliadau bellach wedi’u gwneud. Mewn rhai achosion, bydd angen i’r rheoliadau hyn gael eu cymeradwyo gan y Senedd. Er enghraifft, byddai’n rhaid i’r Senedd gymeradwyo’r rheoliadau sy’n gorfodi cyfyngiadau symud y coronafeirws o fewn cyfnod penodol neu byddant yn peidio â chael effaith. Mae’r Llywodraeth hefyd wedi dweud ‘y bydd angen swm arwyddocaol o is-ddeddfwriaeth â blaenoriaeth’ i baratoi ar gyfer diwedd y cyfnod pontio Brexit ar 31 Rhagfyr.\nMae’r Senedd yn gyfrifol hefyd am ystyried a ddylid rhoi cydsyniad i ddeddfwriaeth y DU sy’n effeithio ar bwerau datganoledig. Mae Llywodraeth Cymru wedi gosod Memoranda Cydsyniad Deddfwriaethol gerbron y Senedd ar sawl Bil y DU. Mae Prif Weinidog Cymru wedi dweud mai nod Llywodraeth Cymru yw sicrhau y gall y Senedd barhau i bleidleisio ar gynigion cydsyniad deddfwriaethol ac y byddai’n ‘argymell y cyfnodau craffu arferol lle bo amserlen Senedd y DU yn caniatáu.’ Mewn rhai achosion, mae Senedd y DU wedi atal y trafodion ar filiau mewn meysydd datganoledig yn sgil y pandemig ac mae Pwyllgor Busnes y Senedd wedi cytuno i ymestyn rhai dyddiadau cau ar gyfer gwaith craffu.\nMae’r pwyllgorau yn cyflawni amrywiaeth o rolau pwysig, gan gynnwys holi Gweinidogion, cynnal ymchwiliadau a chraffu ar ddeddfwriaeth. Fel arfer, mae’r Senedd yn cynnal mwy na deg cyfarfod pwyllgor bob wythnos yn ystod y tymor. Cytunodd y Pwyllgor Busnes na fyddai’r pwyllgorau’n cyfarfod oherwydd y pandemig ar 23 Mawrth. Ar ôl treialu’r Cyfarfod Llawn yn rhithwir, ailddechreuodd y pwyllgorau gyfarfod ar 29 Ebrill. Ar hyn o bryd, mae capasiti i gynnal pedwar cyfarfod pwyllgor yn gyhoeddus (hynny yw, wedi’u darlledu) bob wythnos, er y bydd y nifer hwnnw’n cynyddu. Mae’r Senedd wedi cytuno ar newidiadau i’r Rheolau Sefydlog i alluogi cadeiryddion pwyllgorau i lacio’r gofynion o ran mynediad y cyhoedd i gyfarfodydd ffurfiol. Gall pwyllgorau hefyd ymgymryd â rhywfaint o weithgarwch yn breifat, fel casglu tystiolaeth a chyhoeddi gohebiaeth.\nMae deddfwrfeydd eraill wedi ymdrin â’r mater hwn mewn ffyrdd gwahanol. Mae pwyllgorau Tŷ’r cyffredin wedi parhau i gynnal cyfarfodydd rhithwir ffurfiol yn ystod toriad y Pasg ar ôl pleidleisio i lacio’r rheolau ar gynnal cyfarfodydd o bell. Mae Tŷ’r Cyffredin wedi dweud ei fod bellach yn disgwyl gallu cefnogi hyd at 20 o gyfarfodydd pwyllgor bob wythnos, tra bod Tŷ’r Arglwyddi hefyd yn cynnal cyfarfodydd pwyllgor yn rhithwir. Cymeradwyodd Senedd yr Alban newidiadau dros dro i’r Rheolau Sefydlog i ganiatáu i bwyllgorau gyfarfod o bell ar 21 Ebrill. Mae Llywydd Senedd yr Alban wedi cadarnhau y bydd Senedd yr Alban bellach yn gallu cefnogi 16 o gyfarfodydd pwyllgor a’r Cyfarfod Llawn yn rhithwyr. Mae Senedd yr Alban a Thŷ’r Arglwyddi wrthi’n sefydlu pwyllgorau coronafeirws dros dro, tra bod Cynulliad Gogledd Iwerddon wedi sefydlu pwyllgor dros dro ar yr ymateb i’r coronafeirws sy’n cynnwys holl Aelodau’r Cynulliad Deddfwriaethol.\nTags: Coronafeirws Cyfansoddiad Datganoli\nPrevious Entry Coronafeirws: cyfarpar diogelu personol\nNext Entry Coronafeirws: tlodi


Gorau’r DU ar y Ffordd i Shanghai\n‘Elit medrus i helpu i weddnewid hyfforddiant addysg dechnegol’\nLlongyfarchiadau i un o Brentisiaid Gradd Peirianneg Meddalwedd Y Drindod Dewi Sant, Zack Evans, a fydd yn ymuno â 137 o brentisiaid a myfyrwyr yn rhaglen dalent WorldSkills UK yn y ‘gemau olympaidd sgiliau’ yn Shanghai, Tsieina yn 2021.\nGwnaed y cyhoeddiad yr wythnos hon gan yr elusen addysg a sgiliau sy’n rheoli cynrychiolaeth y DU yn y ‘gemau olympaidd sgiliau’, sef WorldSkills fel y'i gelwir yn swyddogol, a eglurodd hefyd ei huchelgais dros y degawd nesaf i ddefnyddio ei chyfranogiad parhaus yn y digwyddiad byd-eang hwn i ddod ag arloesedd yn ôl o brif economïau eraill y byd i’r DU i helpu i greu system sgiliau o safon fyd-eang i gefnogi twf economaidd, cynhyrchiant a chystadleurwydd.\nZack, prentis blwyddyn gyntaf ar y radd Peirianneg Meddalwedd sy’n gweithio i Inngot Ltd yng nghanol dinas Abertawe, oedd yn cynrychioli’r Brifysgol ynghyd â Paul Lawrence a James Dunhill yn nigwyddiad sgiliau, prentisiaethau a gyrfaoedd mwyaf y DU, WorldSkills Finals, a gynhaliwyd ar 21-23 Tachwedd yn NEC Birmingham - ac enillodd fedal arian.\nDros y tridiau, cynhaliwyd cystadlaethau mewn 70 o wahanol sgiliau ar draws y diwydiannau Digidol, Technoleg, Peirianneg, Adeiladu a Lletygarwch, a bu rhaid i bawb a gyrhaeddodd y rownd derfynol gyflawni tasg neu gyfres o dasgau a osodwyd yn eu maes sgiliau priodol, o fewn cyfnod penodol ac o flaen dros 70,000 o ymwelwyr yn y digwyddiad.\nNod Wordskills UK yw prif ffrydio rhagoriaeth mewn addysgu, hyfforddiant ac asesu i’w derbyn gan y bobl ifanc yn nhîm elit Worldskills UK a gyhoeddwyd yr wythnos hon, felly gall mwy a mwy o bobl ifanc o bob cwr o’r DU elwa hefyd o ddulliau hyfforddi sydd o safon fyd-eang.\nMae ganddo gwmpas byd-eang a thros 80 o wledydd a rhanbarthau’n cymryd rhan yn y digwyddiad, ac mae hyn yn galluogi Wordskills UK i fanteisio ar waith arloesi o bob cwr o’r byd. Trwy ei raglen Labordy Cynhyrchiant, cyhoeddodd WorldSkills UK ei fod yn ceisio gweithio gyda phartneriaid mewn addysg, hyfforddiant a busnes i ddefnyddio’r canfyddiad hwn i brif ffrydio arfer gorau'r byd er mwyn cynyddu’r safonau mewn hyfforddiant bob dydd i lefelau byd-eang. Mae’n credu y bydd y ffocws hwn ar ragoriaeth yn ysbrydoli rhagor o bobl ifanc, o bob cefndir, i gyflawni phrentisiaethau ac addysg dechnegol yn llwybr dethol at lwyddiant iddynt a’u cyflogwyr.\nMeddai Dr Neil Bentley-Gockmann OBE, Prif Swyddog Gweithredol, WorldSkills UK: “Mae’n anhygoel gweld criw mor gryf o bobl ifanc a phob un yn anelu at gynrychioli’r DU ar lwyfan y byd yn Shanghai.\n“Byddan nhw’n hedfan y faner i’r DU, gan ddangos i weddill y byd ein bod ni’n datblygu’r sgiliau o ansawdd uchel sydd eu hangen i’n helpu ni i fasnachu’n rhyngwladol a denu buddsoddiad mewnol ar draws y DU yn ei chyfanrwydd er mwyn creu a chynnal swyddi. Yn awr yn fwy nag erioed, mae angen i ni fuddsoddi mewn rhagoriaeth ym maes hyfforddi ar gyfer y genhedlaeth nesaf os ydym i barhau’n gystadleuol yn fyd-eang a helpu i greu economi lewyrchus.\nLlongyfarchiadau i bawb ar Raglen Dalent WorldSkills UK, y rhain, heb os, yw doniau disglair eu cenhedlaeth nhw ac fe ddylen nhw helpu i ysbrydoli pobl ifanc a rhieni ym mhob man – gan droi snobyddiaeth alwedigaethol ben i waered – gan ddangos bod dewis gyrfa dechnegol yn llwybr clir i lwyddiant yn y gwaith a bywyd.”\nBellach bydd prentisiaid a myfyrwyr ar Raglen Dalent WorldSkills UK yn treulio’r 18 mis nesaf yn cael hyfforddiant. Mae hyn wedi ei drefnu o gwmpas eu hymrwymiadau astudio cyn iddynt wynebu’r prawf dethol terfynol y flwyddyn nesaf i sicrhau lle yn y tîm a fydd yn cynrychioli’r DU yn WorldSkills Shanghai 2021.\nMeddai Bridget Moseley, Pennaeth Uned Brentisiaethau’r Drindod Dewi Sant: “Am newyddion anhygoel! Rwy’n falch dros ben fod galluoedd Zack wedi cael eu cydnabod ar y lefel hon a’i fod wedi cael y cyfle i’w harddangos ar lwyfan y byd.”\nMeddai Barry Liles, Pro Is-Ganghellor Sgiliau a Dysgu Gydol Oes yn y Drindod Dewi Sant: “Mae’r Brifysgol wrth ei bodd fod Zack wedi cael ei ddewis i gystadlu am le yn Nhîm y DU ar gyfer Shanghai yn 2021. Bellach byddwn yn gwneud ein gorau i gefnogi Zack yn ystod y cyfnod datblygu hwn, gan weithio gyda WorldSkills UK a’r Prosiect Ysbrydoli Rhagoriaeth Sgiliau yng Nghymru. Mae llwyddiant Zack yn dangos pwysigrwydd llwybr sgiliau galwedigaethol sy’n bodoli yn y rhanbarth lle mae dechrau eu hastudiaethau mewn coleg addysg bellach, sef Grŵp Coleg Castell-nedd-Port Talbot yn achos Zack, a llwybr lleol i addysg uwch yn datblygu pobl ifanc sy’n gallu cystadlu ar lwyfan y byd a rhagori yn eu galwedigaeth.”


Arweinydd y Cyngor yn cyhoeddi datganiad cyllideb\ncy > our_council > press_and_communications > latest_news > Arweinydd y Cyngor yn cyhoeddi datganiad cyllideb\nMae Arweinydd Cyngor Bro Morgannwg wedi cyhoeddi datganiad cyn cyfarfod arbennig o’r cyngor ar 08 Mawrth.\nDydd Llun, 04 Mis Mawrth 2019\nDywedodd y Cynghorydd John Thomas: “Yn dilyn y bleidlais ar y gyllideb yr wythnos diwethaf cefais drafodaethau gydag aelodau fy ngrŵp fy hun, gan gynnwys y rhai hynny nad oedd yn cefnogi cynigion y gyllideb, yn ogystal â sawl cynghorydd arall.\n“Aeth y trafodaethau yn eu blaen yn y dyddiau wedi hynny ac rwy’n falch o allu dweud y caiff cynigion cyllideb newydd eu cyflwyno i gyfarfod arbennig o’r cyngor llawn ddydd Gwener. Bydd y rhain yn cynnwys mesurau newydd i fynd i’r afael â sawl mater a godwyd yng nghyfarfod llawn y cyngor ac wedi hynny, megis £100,000 yn ychwanegol i gefnogi gwasanaethau bws lleol a neilltuo arian ychwanegol i gefnogi defnydd cymunedol wrth ddatblygu eglwys St Paul ym Mhenarth.\n“Mae aelodau’r gwrthbleidiau hefyd wedi gofyn i adolygu sawl maes o ran gwaith y Cyngor. Mae hyn yn gyson â’r ysbryd agored a thryloyw yr wyf bob tro yn anelu ato wrth arwain y Cyngor ac felly mae hyn yn rhywbeth yr wyf yn fwy na hapus i’w ystyried.\n“Rwy’n hynod falch ein bod wedi gallu llunio cyllideb ddiwygiedig sy’n diwallu anghenion y Fro gyfan drwy ystyried y safbwyntiau a fynegwyd yng nghyfarfod llawn y cyngor.\n“Os caiff ei chytuno ddydd Gwener, bydd y gyllideb newydd yn cynrychioli buddugoliaeth gwleidyddiaeth aeddfed ym Mro Morgannwg. Nid mater o daro bargeinion fu cyrraedd y cytundeb hwn, ond yn hytrach o fod yn ddigon aeddfed a chraff i ystyried anghenion yr holl gymunedau a wasanaethwn.\n“Mae hyn wedi digwydd heb unrhyw gost ychwanegol i breswylwyr lleol, gyda lefel arfaethedig y dreth gyngor yn aros yn ddigyfnewid.”


Gêm porwr wargame. Ymunwch mewn gêm wargame 1942\nWargame 1942 - yn multiplayer gêm strategaeth milwrol ar-lein sy'n seiliedig ar porwr rhad ac am ddim sy'n cyfuno gameplay cyfforddus, graffeg 'n glws ac amrywiaeth o unedau ymladd. Efallai na fydd llawer o chwaraewyr yn hoffi system ymladd penodol, sy'n cael ei weithredu yn y gêm yn y ffurf adroddiadau. Mae'r gêm yn cael ei ddatblygu gan Looki, sydd eisoes yn adnabyddus i gefnogwyr o gemau ar-lein eu prosiectau llwyddiannus blaenorol.\nWargame 1942 - yn multiplayer gêm strategaeth milwrol ar-lein sy'n seiliedig ar porwr am ddim sy'n cyfuno gameplay cyfforddus, graffeg 'n glws ac amrywiaeth o unedau ymladd. Efallai na fydd llawer o chwaraewyr yn hoffi system ymladd penodol, sy'n cael ei weithredu yn y gêm yn y ffurf adroddiadau. Mae'r gêm yn cael ei ddatblygu gan Looki, sydd eisoes yn adnabyddus i gefnogwyr o gemau ar-lein eu prosiectau llwyddiannus blaenorol. Chwarae wargame, 1942, fel y gallwch weld o'r teitl, yn cael ei neilltuo yn llwyr at y digwyddiadau yr Ail Ryfel Byd. Cofrestru wargame 1942 mae angen yn gyntaf i chwaraewyr hynny nad oes ganddynt gyfrif swyddogol ar wefan y Looki cwmni. Felly mae angen dim ond defnyddwyr i gofrestru. Gêm wargame sy'n seiliedig ar porwr, felly nid oes rhaid i chi lawrlwytho'r cleient gêm. Mae'r gêm yn cael ei chwarae yn uniongyrchol mewn ffenestr eich porwr, yn gofyn dim ond cysylltiad rhyngrwyd. Ar ôl dechrau chwarae'r gêm wargame 1942, byddwch yn cael eich tiriogaeth cyfyngedig, y bydd yn defnyddio ei adeiladwaith enfawr. Y gwrthrych mwyaf pwysig y gêm yw y Staff Cyffredinol. Mae'r gêm yn berffaith, nid yn unig ar gyfer chwaraewyr profiadol, ond hefyd ar gyfer ddechreuwyr yn yr un genre. Bydd hyn i gyd yn helpu dechreuwyr gael gyfarwydd cyn gynted ag y bo modd gyda'r holl brif agweddau ar y gêm. I ddirwy yn 1942 wargame chwarae, mae angen i chi gael meddwl strategol. Bydd rhaid i chi ddangos yn llawn oddi ar eu holl ochr orau. Bydd rhaid i chi ddatgelu eu holl botensial fel gwleidydd deallus, economegydd llwyddiannus a strategydd clyfar ac yn llwyddiannus iawn. Mae'r gêm Mae goddefgarwch bach ar gyfer dechreuwyr, ar y dechrau, ni all unrhyw un ymosod arnynt, felly pan fyddwch newydd ddechrau y gêm, mae'n ddymunol i sefydlu unedau cynhyrchu, adnoddau cynhyrchu ar unwaith ac yn gwneud popeth posibl i gynifer ag y bo modd i gynyddu eu sgiliau a bod yn barod i ymosod. Wargame 1942 gêm ar-lein yn gwerthu nifer fawr o unedau milwrol, fel y gall pob chwaraewr ddewis arfau i roi blas. Mae'r gêm yn darparu amrywiaeth o heddluoedd llafur. Bydd rhaid i chi wneud gwaith ymchwil ym maes y fyddin, y llynges, llu awyr a dim amddiffyniad amheuaeth. Trwy ymuno â'r gynghrair nad ydych yn gallu ddod o hyd i eich hun yn unig cynorthwywyr a ffrindiau yn wir, ond hefyd i gael mynediad i nodweddion ychwanegol gêm. Mae'r gêm yn cael ei gynllunio a'i ddatblygu system enfawr o wobrau a phob math o wobrau sy'n gwneud eu amrywiaeth yn y gameplay. Gwobrau ac anrhydeddau yn cael eu dyfarnu ar gyfer camau gweithredu medrus ar faes y gad, felly ceisiwch gynllunio ei weithredoedd yn ofalus. Chwarae ynWargame 1942\nFideos a screenshots y gêm Wargame 1942


Abertawe - Ni fydd angen i unrhyw un gysgu ar y stryd yn Abertawe'r hydref hwn\nMae Cyngor Abertawe wedi addo na fydd angen i unrhyw un sy'n ddigartref gysgu ar y stryd y gaeaf hwn wrth iddo gyflwyno cynllun gweithredu newydd i gadw pawb yn ddiogel ac yn gynnes y gaeaf hwn.\nMae'r cyngor yn rhoi mwy o gefnogaeth nag erioed o'r blaen ar waith er mwyn helpu pobl ddigartref neu unrhyw un sydd mewn perygl o fod yn ddigartref.\nMae gweithio'n agos gyda'i bartneriaid yn y sector gwirfoddol yn golygu y bydd gwelyau diogel a chynnes ar gael i'r rheiny y mae eu hangen arnynt ac er bod rhai yn gwrthod cymorth ni fydd angen i unrhyw un gysgu ar y stryd yn Abertawe.\nMae'n rhan o Strategaeth Ddigartrefedd y cyngor sy'n cynnwys cynllun gweithredu manwl sydd am osod anghenion y digartref wrth wraidd y gwasanaethau maent yn eu derbyn.\nMeddai Arweinydd Cyngor Abertawe, Rob Stewart, "Rydym am sicrhau bod unrhyw un sydd angen neu sydd eisiau gwely neu lety yn Abertawe yn eu derbyn ac ni fydd angen i unrhyw un gysgu ar y stryd y gaeaf hwn. Ein bwriad yw sicrhau bod gwelyau diogel a cynnes ar gael bob amser i'r rhai y mae eu hangen arnynt.\n"Mae digartrefedd yn fater cymhleth iawn ac mae amrywiaeth o resymau pam y mae pobl yn ddigartref, neu mewn perygl o fod yn ddigartref neu'n ddiamddiffyn.\n"Yn anffodus, er ein bod ni'n cynnig cymorth, bydd rhai pobl yn gwrthod cymorth ac yn dewis aros ar y stryd ond byddwn yn parhau i geisio gweithio'n agos gyda nhw i barhau i gynnig cefnogaeth a chymorth."\nMae Cyngor Abertawe wedi bod yn gweithio'n galed gyda'i bartneriaid niferus yn y sector gwirfoddol i sicrhau bod cefnogaeth ychwanegol ar gael.\nOs ydych chi'n gweld rhywun yn cysgu ar y stryd yn ystod y dydd, byddwn yn eich cynghori i ffonio'r Tîm Ymyriad Pobl sy'n Cysgu Allan 07824 991448 neu Opsiynau Tai ar 01792 533100. Gyda'r hwyr, gallwch roi gwybod i www.streetlink.org.uk neu ffonio 0300 5000914.\nDiweddarwyd y dudalen ddiwethaf 17.29 17.12.2019


Redmayne yn rhagori yn The Danish Girl | POBL CAERDYDD | #PoblCaerdydd\nRedmayne yn rhagori yn The Danish Girl\nAdolygiad o’r film The Danish Girl gan Hannah Pearce\nMae Eddie Redmayne wedi serennu unwaith eto yn ei rôl ddiweddaraf yn y ffilm ‘The Danish Girl’. Dyma’r eilwaith iddo ennill canmoliaeth feirniadol am berfformio rôl heriol o fewn y flwyddyn ddiwethaf ac mae hyn yn cadarnhau pam ei fod mor deilwng o’i wobrau a’i lwyddiant diweddar.\nYn ‘The Danish Girl’, portreadu Einar Wegener, artist poblogaidd yn Nenmarc yn ystod y ganrif ddiwethaf, a wna Eddie Redmayne. Mae Einar yn briod â’i wraig Gerda, sy’n cael ei phortreadu gan Alicia Vikander, a hanes eu bywyd nhw a gawn yn ystod y ffilm. Canolbwyntia’r ffilm ar eu priodas nhw ac yn bennaf, y newidiadau sy’n dechrau ymddangos wrth i Einar ddechrau sylweddoli ei fod eisiau bod yn fenyw.\nWrth i’r stori ddatblygu, gwelwn fwy o Lili Elbe, sef y fenyw mae Einar eisiau newid ei hun i fod, gyda’r ffilm yn cyrraedd ei huchafbwynt gydag Einar yn penderfynu ei fod eisiau cael llawdriniaeth er mwyn trawsnewid ei hun yn hollol i fod yn Lili.\nHeb os, mae perfformiad Eddie Redmayne fel Einar a Lili yn un hynod o bwerus. Mae ei berfformiad o Lili mor gredadwy, hawdd yw anghofio weithiau mai dyn sy’n chwarae menyw ydyw. Mae ei drawsnewidiad o Einar i Lili nid yn unig yn un weledol ond yn drawsnewidiad llwyr o ran osgo a phersonoliaeth a llwydda i wneud hyn yn eithriadol o dda.\nGan fod stori Lili yn un mor emosiynol a bregus, rhaid oedd sicrhau y byddai hon yn cael ei chyflawni ac yn bersonol, ni ellir fod wedi dewis actor gwell ar gyfer cyflawni hyn nag Eddie Redmayne. Roedd ei weld yn chwarae cymeriad Lili, ynghyd â’r trawsnewidiad gweledol llwyr, yn fy atgoffa o’i berfformiad o Stephen Hawking yn y ffilm ‘The Theory of Everything’ y llynedd. Heb os, dyma berfformiad canmoladwy arall ganddo.\nCeir perfformiad gwych hefyd gan Alicia Vikander. Nid oeddwn wedi clywed llawer amdani cyn i mi weld ‘The Danish Girl’ ac felly roedd gen i ddiddordeb mewn gweld sut y byddai hi’n delio â rôl mor bwysig a hanfodol i’r ffilm. Ni chefais fy siomi ganddi. Rhoddodd Alicia, fel Eddie Redmayne, berfformiad a hanner yn ei phortread hi o Gerda a llwyddodd i gadw sylw’r gynulleidfa trwy gydol y ffilm. Erbyn diwedd y ffilm, roedd hi’n anodd iawn peidio â chydymdeimlo â’i chymeriad hi wrth iddi ddod i delerau â phenderfyniad ei gŵr i droi’n fenyw. Hawdd dweud fy mod wedi mwynhau perfformiadau Alicia ac Eddie yn fawr iawn.\nEr roeddwn yn hoff iawn o berfformiadau Alicia Vikander ac Eddie Redmayne, credaf o ran y stori ei hun y gallent fod wedi torri ychydig arni. Roedd y stori’n dda o ran pŵer a chryfder ond teimlwn ei bod yn llusgo weithiau mewn mannau.\nYn bersonol, gallent fod wedi cwtogi ar y ffilm o tua rhyw hanner awr ac na fyddai hynny wedi effeithio ar lif y stori o gwbl. Roedd yna duedd weithiau i deimlo fod cymeriadau’n siarad er mwyn siarad a chredaf y gallent fod wedi torri ambell olygfa o’r ffilm a byddai hyn wedi sicrhau byddai’r stori wedi llifo’n gyflymach yn hytrach na’i gweld yn llusgo ar adegau. Er hyn, ni ellir dadlau nad oedd y stori’n un hynod hudolus a lwyddodd i ddangos y gwir gariad a ffyddlondeb a fodolai rhwng Einar a Gerda.


Cymdeithas Cymru-Llydaw: Un Pybyr yw Cwmni Piba\nUn Pybyr yw Cwmni Piba\nLleuwen Steffan, Tony Foricheur, Thomas Cloarec - (Theatr Piba), Y Llew Gwyn, Machynlleth\nY dydd o’r blaen bûm yn ffodus o gael y cyfle i gwrdd â Lleuwen Steffan, Tony Foricheur, Thomas Cloarec , sef tri o bobl Theatr Piba (Teatr Piba), cwmni theatr Llydaweg sydd yn eithaf newydd. Y tri oedd..\nEu gobaith, maes o law, yw dod draw i Gymru i gyflwyno peth o’u gwaith, ac efallai gynnal gweithdy drama – rhywbeth a allai fod o ddiddordeb arbennig i’r Cymry sydd yn dysgu Llydaweg ond a allai ddenu cylch ehangach hefyd. Mae’n amlwg fod cam o’r fath yn golygu goresgyn problemau ieithyddol, ond nid peth newydd i’r cwmni yw hynny!\nCrëwyd Theatr Piba, sydd wedi ei lleoli yn Kemper (Quimper), wedi i nifer o actorion, cerddorion, cyfarwyddwyr ac artistiaid amrywiol ddod ynghyd i drafod eu diddordeb mewn perfformio yn Llydaweg. Yr hyn a oedd yn dod â’r gwahanol bobl hyn at ei gilydd oedd eu hawydd cyffredin i greu theatr broffesiynol gyfoes yn yr iaith ac i roi gwedd newydd ar hen draddodiad dramataidd Llydaw.\nNid ar chwarae bach mae mentro gweithio yn Llydaweg, am nad yw bob amser yn hawdd cael nawdd, a hefyd am mai iaith go ddieithr yw hi i lawer o Lydawyr heddiw, a’r pwysau ar bawb i gydymffurfio a defnyddio’r Ffrangeg, iaith y wladwriaeth. I sefydlwyr Theatr Piba, fodd bynnag, ’roedd yn ymddangos bod angen mynd yn erbyn y llif, ac ymwrthod â’r duedd i gael diwylliant unffurf a di-liw ym mhob man. Teimlent ei bod yn bryd eto ddangos i bawb fod gan Lydaw iaith leiafrifol na fyn farw.\nNid drwy ddilyn hen rigolau y mae arddangos diwylliant byw, a dyna pam mai esblygu artistig yw sylfaen gwaith Theatr Piba. Amcana’r cwmni gael actorion, cerddorion, dawnswyr ac artistiaid gweledol i gydweithio er mwyn creu perfformiadau ag apêl gyfoes, rhywbeth rhwng theatr a chabaret.\nElfen o bwys i Theatr Piba yw’r corws, gan fod y corws yn rhoi’r cyfle i ganolbwyntio ar y llais ac ar ystumiau a symudiadau’r corff. Mae’r math o gydweithio sydd mewn corws yn golygu ystyried hunaniaeth yr unigolyn a’i iaith ond mae hefyd yn golygu cydweithio, gan fod yr holl leisiau unigol yn llefaru’n un.\nMae geiriau, tafodieithoedd ac acenion y Llydaweg yn greiddiol i waith y cwmni. A’r Llydaweg â’i gwreiddiau yn ddwfn yng nghefn gwlad, caiff ei nodweddu gan ryw symlrwydd di-lol a chan rythmau sydd yn amrywio o ardal i ardal, ac o dafodiaith i dafodiaith. Dyma gyfoeth y mae’r theatr am fynd fanteisio arno i roi cymeriad arbennig i’w waith. Mae traddodiad cerddorol cryf yn Llydaw ac amcenir cyfuno hwnnw hefyd â barddoniaeth iaith y pridd.\nOherwydd natur ieithyddol y gymdeithas Lydewig, mae gofyn cynnig gweithiau dramataidd drwy gyfrwng y Llydaweg sydd hefyd yn apelio at y mwyafrif di-Lydaweg. Dyma rywbeth o ddiddordeb mawr i’r cwmni, felly - hynny yw sut i ddefnyddio’r iaith heb orfod trosi pob dim a gweithio mewn ffordd ddwyieithog gonfensiynol.\nHer artistig, her dechnegol a her ieithyddol sydd yn wynebu Theatr Piba, ond mae brwdfrydedd a dawn ddiamheuol y chwaraewyr yn rhoi rheswm inni gredu y byddant yn cyrraedd eu nod.\nEdrychwn ymlaen yn fawr at groesawu’r cwmni i Gymru ymhen blwyddyn neu ddwy.\ntagiau: Lleuwen Steffan, Teatr Piba, Theatr Piba, Thomas Kloareg, Tony Foricher\nnemet ur gerig 'vit difaziañ un drfa bennak:\ntrugarez vras deoc'h!


dyffryn nantlle | BLOG GARDDIO BETHAN GWANAS\nMedi 7, 2013, 8:37 pm\nFiled under: Heb ei Gategoreiddio | Tagiau: Byw yn yr Ardd, cymry, Del, dyffryn nantlle, ennill, felly, garddio, Juno, llysiau, Olga, radio Cymru, Sioe Rhydymain, Thorne, Thornton, tips, Tyfu Pobl, Wrecsam\nRhag ofn eich bod chi’n poeni ble mae Byw yn yr Ardd wedi mynd, mae’r enw wedi newid. Tyfu pobl fydd enw’r gyfres yma, ac mi fydd gwybodaeth amdani yn eich papurau lleol yn fuan, gobeithio. Roedd na rywbeth ar Radio Cymru hefyd, ond glywes i mono fo. Mi fedrai wastad ‘wrando eto’ mae’n siwr. Da ydi technoleg ynde? Heblaw am y dechnoleg ar y wefan yma, neu fy ipad i. Dyna un rheswm pam nad ydw i wedi bod yn blogio llawer yn ddiweddar – mae’n ormod o gybol! Methu cywiro fy hun heb fynd rownd y byd a chychwyn eto, ac mae’r cursor am ryw reswm yn y man gwbl anghywir felly dwi methu gweld be dwi’n depio! Aaaaa!\nNes i roi’r ffidil yn y to ar ol sgwennu hynna pnawn ma, ac mae’n bihafio’n well heno, diolch byth.\nReit, ble ro’n i? O ia. Tyfu pobl. Pan welwch chi’r gyfres mi fydd yn gneud mwy o synnwyr. A peidiwch a phoeni, mi gewch chi dips tyfu yr un fath- wel, tyfu llysiau o leia. Weles i’r rhaglen gynta wythnos dwytha ac mae’n edrych reit dda! Mae’r bosys yn hapus hefyd, felly ( yn dibynnu ar y ffigyrau gwylio am wn i), bosib y bydd na Dyfu Pobl o ardal wahanol flwyddyn nesa. Gawn ni weld pa mor blwyfol ydi’r Cymry. Ydi rhywun o Abertawe/ Machynlleth/Wrecsam yn mynd i fod a diddordeb mewn pobl o Ddyffryn Nantlle? Difyr fydd gweld.\nOnd welwch chi fawr o ngardd i, felly dyma ambell lun!\nA dyma lle bu coeden Dolig fechan wnes i ei phlannu ryw ddeg mlynedd yn ol, dyfodd i fod yn anghenfil – sitka spruce oedd hi os cofia i’n iawn. Blwmin pigog beth bynnag! Ond rwan, diolch i hen gyfaill a’i fwyell, mae hi wedi mynd, a’r dderwen fach yma’n cael llonydd i dyfu yn lle.\nA dyma luniau o Sioe Rhydymain a’r cylch. Nid fy llysiau i oedd rhain, ond Crispin a Karen, dau ddysgwr lleol. Chawson nhw’m cynta chwaith, ond mae nhw’n ddel tydyn?\nOnd fi nath y chytni yma – efo afalau o’r ardd (mae gen i gannoedd) a nionod coch (siop – dwi’n cael dim hwyl ar dyfu nionod) a ges i 3ydd, cofiwch. Haeddu cynta os dach chi’n gofyn i mi, ond dyna fo…\nA dyma fy ffrind Olga, a’i dalmatian, Juno. Doedd hi’m wedi meddwl cystadlu, ond nes i fynnu ac mi enillodd ddosbarth y ci mawr! Ro’n i wedi gadael Del druan adre…\nA cwpwl o luniau eraill dwi’n eitha balch ohonyn nhw:\nAc yn olaf, Del efo’i ffrind newydd Thor, neu Thorne neu Thornton. Ddim yn siwr iawn pa un sy’n gywir bellach. Ffrindiau wedi ei fabwysiadu a ddim yn rhy hoff o’r enw Thorne. O’n i’n meddwl sa Sion yn swnio’n debyg i Thorne i glustiau ci ond dyna fo. Doedd Del ddim yn rhy hoff ohono fo i gychwyn ( mae o dwtsh yn fawr a thrwm a thrwsgl…) ond maen nhw’n gneud yn iawn rwan a’i chynffon yn troi fel hofrennydd pan mae’n ei weld. Diolch byth!\nGwahanol erddi Dyffryn Nantlle\nAwst 2, 2013, 8:37 pm\nFiled under: Heb ei Gategoreiddio | Tagiau: bach, broccoli, Dorothy, dyffryn nantlle, gerddi, Llongyfarchiadau, llwyddiannus, Mabon Llewelyn, neiant, nithoedd, petunias, plentyn, Russ\nIawn, gan fod y WordPress poenus ma’n dal i wneud bywyd yn anodd i mi, dwi newydd fod am dro ar y beic tra’n aros i’r lluniau canlynol lwytho i fyny ( neu i lawr, pa bynnag un ydi o).\nAmrywiol luniau o’r gerddi rydan ni wedi bod yn gweithio/chwysu/busnesa a ffilmio ynddyn nhw ydyn nhw, a rhai wedi cael gwell hwyl arni na’i gilydd. Dyma un oedd newydd gael ei blannu….\nA dyna’r un ardd eto, efo un o’i pherchnogion hapus. Ond rhain ro’n i’n eu hoffi fwya, dim bwys gen i am bregeth Russ am fethu bwyta blodau!\nA dyma rai gerddi eraill:\nGwych ynde! Bydd raid i chi wylio’r gyfres yn yr hydref i weld yr hanes a dod i nabod y cymeriadau. Achos dwi newydd glywed na fydd o mlaen fis Medi rwan, ond ryw dro ym mis Hydref. Hir yw pob ymaros…\nA mwy o erddi: Bocsys taclus iawn fanna sylwer … Fe gewch yr hanes! Russ wrth ei fodd efo broccoli rywun yn fanna!\nGrrr…dwi’m yn gallu gweld hwn wrth sgwennu a llwytho i weld os ydi popeth yn y lle iawn, felly dwi’n gneud hyn yn ddall, fel petae. O, dechnoleg… Weithiau dwi’n dy gasau!\nTa waeth, dwi’n gobeithio mai rhywbeth oedd ar wal un o dai ein garddwyr ydi hwn, nath i mi chwerthin, a deud ia, cytuno i’r carn, gyfaill.\nAc yn ola, llun o ddwy nain yn dangos eu wyr bach newydd (wrth ymyl y petunias). Fy chwaer i ydi’r flonden, Dorothy Ann ydi’r nain arall a Mabon Llewelyn ydi’r bychan – fy ngor- nai newydd i! Llongyfarchiadau Leah a Gareth. A Leah ydi’r unig un o fy nithoedd a neiant sy’n dangos unrhyw ddiddordeb mewn garddio hyd yma. Ond does wybod faint o gyfle gaiff hi rwan, efo 3 plentyn bach i’w magu!\nGorffennaf yn barod!\nGorffennaf 4, 2013, 8:28 pm\nFiled under: Heb ei Gategoreiddio | Tagiau: cymysgu, defaid, di-Gymraeg, dim diddordeb, dyffryn nantlle, ffens, Fy mlodau, gwenyn mêl, gwenyn meirch, lluniau, miniog, polytunnel, Pryfed genwair, Rachub, stici, stwff, Talysarn, twll, Urdd, veil, wasps, wyneb, Ysgol Tal y Sarn\nDwi newydd fod yn torri’r lawnt gan fod y criw ffilmio’n dod draw pnawn fory. Dim clem os fyddan nhw isio ffilmio’r ardd, ond gwell gneud rhag ofn. os dwi’n cofio’n iawn, dim ond isio ngweld i’n gadael y ty a gyrru i ffwrdd am Ddyffryn Nantlle maen nhw. Ond mi fysa’n bechod peidio dangos fy mlodau hyfryd yn bysa! Rhoswch funud, ai i’r ardd rwan i gymryd llun – yn sydyn er mwyn osgoi’r bali gwybed. Mi fues i’n gwisgo siaced efo veil i dorri’r gwair!\nDo, aeth hi’n luniau yn hytrach na llun. A ges i mhigo ar fy wyneb, damia.\nMwy o luniau rwan, gan i mi gael rhai reit dda wrth helpu plant, rhieni a staff Ysgol Talysarn (neu ai Tal y Sarn ydi o fod?) i roi plastig dros eu polytunnel/poiltwnel/twnel poli ddoe. Ew, criw da! A rhyfedd sylwi mai’r rhieni di-Gymraeg (ar y cyfan) oedd wedi dod i helpu. Y Cymry’n rhy brysur? Neu jest a dim diddordeb mewn garddio? Ond bosib bod na adran yr Urdd neu bractis cor neu rywbeth… Ta waeth, wele luniau: <a\nOnd mae WordPress yn dal i chwarae’n wirion! Wedi newid trefn y lluniau, ac roedd na 3 o’r llun ola na o Gethin bach a Gethin mawr yn cloddio – ac achub pryfed genwair. Un ddylai fod yna bellach.\nOnd ia, dyna sut mae rhoi plastig am dwnel- creu ffos go ddwfn i gladdu’r plastig ynddo yn ddiogel. A bod yn ofalus efo’r plastig a pheidio a cerdded drosto fo pan mae o ar y llawr! A rhoi stwff stici fel cwshin dros y darnau miniog allai dorri’r plastig dros amser.\nSiawns na chawn nhw well lwc efo’r ardd rwan. Roedd hi’n dod yn dda nes i ddefaid ddod o hyd i dwll mewn ffens!\nO ia, ges i SOS gan Selwyn Jones o Rachub yn meddwl bod na wenyn mel wedi nythu yn ei focs adar. Ym… Swnio braidd yn fach i wenyn mel… Nes i ofyn os oedd o’n siwr mai gwenyn mel oedden nhw, nid gwenyn meirch (wasps). A phan ddeudodd o bod na stwff llwydaidd i’w weld- gwenyn meirch, garantid. Felly aeth i siop ym Mangor i brynu stwff lladd “wasps” am £1.98 a dyna ddiwedd y broblem. Lot fawr o bobol yn cymysgu rhyngddyn nhw does?\nLlysiau yn Nantlle\nMai 21, 2013, 1:03 pm\nFiled under: Heb ei Gategoreiddio | Tagiau: brifo, Byw yn yr Ardd, cysgu fel twrch, dyffryn nantlle, gordd, gwaith caled, Llanllyfni, palu, palu dwbl, Penygroes, rhaw\nWEDI GWYLLTIO’N GANDRYLL AM FOD WORDPRESS YN DAL I CHWARAE SILI BYGYRS FELLY LLUNIAU A SGRIFEN AR WAHAN, IAWN!!!\nDo, dwi wedi bod ar ei hôl hi efo’r blogio. Dwi wedi bod yn rhy brysur yn garddio, dyna pam!\nDwi wedi bod i fyny ac i lawr fel io-io i Ddyffryn Nantlle, gan mai dim ond yn yr ardal honno y bydda i a Russell yn ffilmio eleni. Dim ond 12 diwrnod ffilmio sydd wedi eu clustnodi i mi am y flwyddyn ( toriadau S4C yn taro rhai yn waeth na’i gilydd!) a dwi wedi gwneud 5 diwrnod o fewn cyfnod byr – mewn termau garddwriaethol.\nA iechyd, rydan ni wedi bod yn gweithio’n galed. Ty Margaret ym Mhenygroes oedd yr un caleta – llond gardd o goncrit a cherrig oedd angen ei balu’n ddwbl. Roedd ein cefnau, ein dwylo, ein breichiau – bob dim yn sgrechian ar ôl hynna! A chwarae teg, er mai dim ond Russ, Craig, Margaret a fi welwch chi wrthi ( o, a mab Margaret weithiau ond doedd o’m yn teimlo’n rhy dda y diwrnod hwnnw, y creadur) ar y sgrin, roedd y criw i gyd yn palu mewn pan nad oedden nhw’n ffilmio – efo rhawiau, gordd, sgriwdreifar, y cwbl. Fydden ni byth wedi gorffen onibai. Diolch, hogia.\nOes, mae gan raglenni garddio dros y ffin fyddin o weithwyr yn gwneud y gwaith caib a rhaw, ond S4C dlawd ydi hyn, a does dim byddin, iawn! Mi gysgais i fel twrch meddw y noson gynta honno ar ôl slafio yng ngardd Margaret. Dim ond gobeithio y tyfith y llysiau yno, ddeuda i!\nGardd Lynwen yn Llanllyfni oedd hi wedyn – gardd dipyn llai a dipyn haws ei thrin, diolch byth, gan fod Lynwen eisoes wedi palu chydig arni dro’n ôl, ac roedd y pridd gymaint haws ei dorri a’i balu o’r herwydd. Ond roedd hi’n dal yn waith caled.\nDiolch byth am help Llywela, merch Lynwen, oedd yn chwip o weithwraig er mai dim ond 4 oed ydi hi. Gawson ni lot fawr o hwyl efo hi, a dwi’n meddwl ei bod hithau wedi mwynhau hefyd. A synnwn i daten na fydd Lynwen yn chwip o arddwraig …\nDrannoeth, gardd Debbie ac Eifion oedd dan sylw. OND GEWCH CHI’R HANES HWNNW TRO NESA ACHOS DWI DI LARU EFO WORDPRESS AM HEDDIW …\nMai 5, 2013, 5:10 pm\nFiled under: Heb ei Gategoreiddio | Tagiau: beic tair olwyn, blodeuo, cennin pedr, chwaer, chwarae teg, dyffryn nantlle, feic, ffilmio, honesty, nith, pesgi, Rehoboth, uchelseinydd\nDwi wedi gwneud diwrnod o ffilmio o’r diwedd! Ddydd Gwener oedd hi, ym Mhenygroes, ac yn ardal Dyffryn Nantlle y bydd 6 rhaglen o’r gyfres nesa o Byw yn yr Ardd, sef y rhaglenni y bydda i a Russell yn eu gwneud. Mi wna i egluro pam mewn blog arall, ond yn y bôn, ceisio perswadio, annog a helpu pobl yr ardal i dyfu eu bwyd eu hunain fyddwn ni.\nMynd o gwmpas y dre yn cnocio drysau i weld pwy fyddai â diddordeb oedden ni. Yn anffodus, chydig iawn o bobl Penygroes oedd adre ar ddydd Gwener … ond mi ddaethon ni o hyd i rai, peidiwch a phoeni!\nAc os oeddech chi’n pasio drwy Benygroes ddydd Gwener, mae’n bosib y byddwch chi wedi gweld Russ ar feic tair olwyn a finnau’n eistedd yn gweiddi/gwichian/gwingo ar y cefn. Mi rois i gynnig ar bedlo’r beic hefyd, ond iechyd, roedd angen ymarfer. Dydi o’m byd tebyg i feic dwy olwyn a do’n i jest methu gneud i’r blwmin peth droi i’r chwith. Ond mae Russ wedi bod yn ymarfer ac yn mynd rêl boi arno. Chwarae teg, dim ond 3 gêr sydd ar y peth!\nWele lun ohonon ni ar ganol ffilmio – o, ac oedd, roedd gen i fegaffôn/uchelseinydd/ be bynnag dach chi’n eu galw nhw. Gewch chi weld pam pan gaiff y gyfres ei darlledu fis Medi.\nNefi, dwi newydd sylweddoli mod i wedi pesgi. Bydd raid torri’r carbs eto mwn. Ho hym.\nA dyma i chi luniau o ngardd i heddiw:\nYr Honesty wedi tyfu dros nos, rhyw gennin pedr hwyr nad oes gen i syniad pam eu bod nhw gymaint hwyrach na’r lleill, a’r un ola ma – dim clem be di’r enw ond mae’n tyfu o wreiddiau mawr tew, digon hyll, yn cael blodau sydd fel madarch i gychwyn, wedyn yn blodeuo’n fawr ac yn binc a phan ddaw’r dail, mae’r rheiny bron fel riwbob. Rois i gwpwl o ddarnau o’r gwreiddiau i ferched Rehoboth. Difyr fyddai cael gwybod ymhen blwyddyn neu ddwy sut siap sydd arnyn nhw. Mynd i fynd a peth i fy chwaer a fy nith heddiw. Mae gan y nith ddwylo gwyrdd. Ddim yn siwr am y chwaer eto – dyddie cynnar …


Ymarferiadau – Cantorion Gogledd Cymru\nMae’r Cantorion yn ystyried eu hunain yn fwy na charfan o ddynion sydd am ganu hefo’i gilydd. Maent yn feicrocoswm o Ogledd Cymru i gyd ac o’i gymunedau yn anad dim. Oherwydd hynny y mae i’r côr awyrgylch gwir deuluol a bywyd cymdeithasol bywiog ac fe roir croeso twymgalon i’r ymwelwyr achlysurol a ddaw i’r ymarferiadau bob yn ail Sul (2 i 5 y prynhawn) yn Stafell Eglwys y Santes Fair, Betws y Coed, Eryri.\nFe erfynnir am eich cwmni a’ch diddordeb chwithau hefyd. Cadwch mewn cysylltiad â ni trwy gyfrwng y rhyngrwyd, ein Nodlyfr Gwesteion, trwy e-bost , Facebook a YouTube neu trwy’r dudalen Cyswllt. Edrychwn ymlaen at eich gweld.\n‘Difyrru, cyffroi a chyfareddu’, dyna arwyddair addas i’r Cantorion. Mae’r côr unigryw yma yn ymgorfforiad o’r hyn sydd orau yn y traddodiad corau meibion yng Nghymru. Mae sŵn syfrdanol a digyfaddawd y côr wedi swyno cynulleidfaoedd ers y cychwyn yn 1992. Fe deithia’r trigain aelod o bob rhan o Ogledd Cymru i ymarfer bob yn ail Sul yn harddwch Betws y Coed yng nghesail Eryri. Rhydd safle godidog y pentref osodiad perffaith i gôr sydd yn adnabyddus am lawnder ei sŵn cyffrous a’i berfformiadau deinamig.\nYmgasgla gweithwyr o Ynys Môn, gwŷr Harlech, cyn lowyr o Rosllannerchrugog, ffermwyr o Ddyffryn Conwy, a masnachwyr o Fae Colwyn, i gyd yn drigolion trefi a phentrefi Cymreig enwog, at ei gilydd i rannu eu cariad at ganu, teimlad nas ceir yn unman ond yng Nghymru!!, Fe ymuna cantorion, ieuainc a hŷn, enillwyr eisteddfod, unawdwyr cyngerdd, cerddorion disgybledig, gyda lleisiau profiadol rhai o gorau meibion amlycaf Cymru, i gyd wedi derbyn gwahoddiad i’r côr dros y blynyddoedd.\nMewn cyfnod cymharol fyr mae’r Cantorion wedi gwneud cryn enw iddynt eu hunain, gartref ac oddi cartref, Teithiasant yn helaeth gan berfformio yn Singapore, Awstralia, yr Unol Daleithiau, Canada, y Ffindir, Malta, ac yn ddiweddar, yn Ffrainc a’r Eidal. Yn gyson fe gaiff y côr ei wahodd yn ôl i ail berffomio ac felly, yn anochel, mae ei raglen gyngherddau’n llawn, gan ei fod yn ymweld â rhai safleoedd am y tro cyntaf a chyfarfod cyfeillion a chynulleidfaoedd newydd yn y Deyrnas Unedig a thramor. O wneud hynny fe wneir ffrindiau newydd a chadw cysylltiad â chorau eraill trwy rannu llwyfan a nosweithiau o ddathlu difyr. Mae’r côr cystal oddi ar y llwyfan ag ydyw mewn perfformiad!\n( Gwelwch y dudalen yn saesneg am y dyddiadau a manylion yr ymarferiadau )


Sgwrsio Azuay. Sgwrsio am ddim gyda dieithryn ar hap yn syth o Azuay.\nCroeso i Chatroulette AzuayCyswllt i berson aleatory unrhyw le yn y byd. Gyda Chatroulette Azuay gallwch ddewis rhwng yr opsiynau canlynol:- Sgwrs am ddim gyda phob math o bobl o Azuay. I nodi hyn, ewch i 'Settings'.- Sgwrs gyda gwe-gamera yn y modd 'n fideo'.- Sgwrs gyda meicroffon yn y modd 'micro'.- Sgwrs safle ddienw heb micro ac nid oes unrhyw 'n fideo yn y modd' testun '.- Spy sgyrsiau eraill yn ddienw os ydych yn caniatáu.- Os nad ydych yn dymuno i ni spied newid yn 'Settings'.I ddechrau pwyswch 'F2' neu cliciwch 'dechrau'.\nRhestr o ddinasoedd yn Azuay:


Lucius Licinius Lucullus - Wicipedia\n(Ailgyfeiriad oddi wrth Lucullus)\nc. 0117 CC\nc. 0056 CC (0 oed)\nquaestor, aedile, seneddwr Rhufeinig, Conswl Rhufeinig, Praetor\nServilia the Younger, Clodia\nCadfridog a chonswl Rhufeinig oedd Lucius Licinius Lucullus (tua 118 - 56 CC).\nGaned Lucullus yn Rhufain, yn aelod o deulu amlwg. Dechreuodd ei wasanaeth milwrol fel tribwn milwrol yn ystod Rhyfel y Cyngheiriaid (91–88 CC), yn gwasanaethu dan Sulla, oedd yn perthyn iddo trwy briodas. Fel quaestor yn 88 CC, ef oedd yr unig un o swyddogion Sulla i'w gefnogi pan ddefnyddiodd ei fyddin i gipio grym yn Rhufain.\nBu'n ymladd dan Sulla yn y cyntaf o ryfeloedd Rhufain yn erbbyn Mithridate VI, brenin Pontus. Ef oedd yn gyfrifol am y llynges Rufeinig, ac ym Mrwydr Tenedos gorchfygodd Neoptolemus, llynghesydd Mithridates. Wedi gwneud cytundeb heddwch a Mithridates, arhosodd Lucullus yn Asia i gasglu'r arian oedd yn ddyledus gan y dalaith fel dirwy am wrthryfela.\nDaeth yn gonswl yn 74 CC, gyda Marcus Aurelius Cotta, ewythr Iŵl Cesar. Yn wreiddiol, rhoddwyd talaith Gallia Cisalpina iddo i'w llywodraethu, ond llwyddodd i'w newid i Cilicia er mwyn medru ymladdd yn erbyn Mithridates eto. Enillodd nifer o fuddugoliaethau dros Mithridates, a'i orfodi i encilio i Pontus. Ymosododd ar Tigranes Fawr, brenin Armenia, oedd mewn cynghrair a Mithridates, a'i orchfygu mewn brwydr ger ei brifddinas, Tigranocerta. Enillodd fuddugoliaeth arall dros Tigranes a Mithridates ym mrwydr Artaxata ar 6 Hydref 68 CC, ond erbyn hyn roedd anfodlonrwydd ymhlith ei filwyr, a gallodd Tigranes a Mithridates gipio rhan o'u teyrnasoedd yn ôl. Llwyddodd Gnaeus Pompeius Magnus i berswadio'r Senedd i alw Lucullus yn ôl i Rufain a'i wneud ef ei hun yn gadfridog i orffen y rhyfel.\nSurodd hyn Lucullus, ac ymddeolodd i fywyd preifat. Dath yn enwog am foethusrwydd ei ffordd o fyw, gan ddefnyddio'r cyfoeth roedd wedi ei gasglu yn y dwyrain.\nWedi dod o "https://cy.wikipedia.org/w/index.php?title=Lucius_Licinius_Lucullus&oldid=8868545"\nGenedigaethau 118 CC\nMarwolaethau 56 CC\nNewidiwyd y dudalen hon ddiwethaf ar 20 Awst 2019, am 16:50.


Gwybodaeth i Gyrff Cyllido ac Aseswyr Lwfans Myfyrwyr Anabl | Gweinyddu a Gwasanaethau Myfyrwyr: Gwasanaethau Anabledd | Prifysgol Bangor\nOs hoffech ragor o wybodaeth am y manylion cyllido a amlinellir isod, cysylltwch â:\nCydlynydd Cymorth Anfeddygol, Gwasanaethau Anabledd, Gwasanaethau Myfyrwyr, Prifysgol Bangor, Bangor, Gwynedd, LL57 2DF\nFfôn: 01248 383022 neu e-bostiwch: gwaithcefnogi@bangor.ac.uk.\nNi waeth i ba ddarparwr y dyfernir y gefnogaeth cynorthwywr anfeddygol (NMH) gan y darparwr cyllid, mae'n hynod o bwysig bod y myfyrwyr yn cael eu cyfeirio i gofrestru â Gwasanaethau Anabledd Prifysgol Bangor fel y gellir cydlynu eu cefnogaeth drwy Gynllun Cefnogi Dysgu Personol. Dylai myfyrwyr gael eu cyfeirio at gwasanaethanabledd@bangor.ac.uk yn y lle cyntaf.\nDarpariaeth Cymorth Anfeddygol ym Mhrifysgol Bangor - Sgiliau Astudio Un i Un Arbenigol a Cefnogaeth Strategaeth\nY cyfnod dan sylw - 01/04/2022 hyd at 31/03/2023\nMae Prifysgol Bangor wedi cofrestru gyda DSA - QAG er mwyn darparu Sgiliau Astudio Un i Un Arbenigol a Cefnogaeth Strategaeth .\nMae'r tabl isod yn dangos cyfraddau NMH.\nNodyn: Dangosir Cyfraddau Cymorth NMH yr awr yn y tabl isod.\nGraddfa Safonol (wyneb yn wyneb) Dysgu o bell yn unig (yn bersonol, adref) Cyflwyno o bell (e.e. Facetime/Skype neu'r math yna o beth) yn unig\nHwyluswyr Hygyrchedd a Dysgu Arbenigol Band 4\nCefnogaeth Sgiliau Astudio Arbenigol un-i-un ac Cymorth Strategaeth - Anawsterau Dysgu Penodol (SpLD)\nCefnogaeth Sgiliau Astudio Arbenigol un-i-un ac Cymorth Strategaeth - Cyflyrau Sbectrwm Awtistiaeth (ASC)\nDarpariaeth Cymorth Anfeddygol ym Mhrifysgol Bangor\nGall Gwasanaethau Anabledd Prifysgol Bangor darparu'r cymorth isod i fyfyrwyr sy'n astudio ar gampws Bangor i'r holl gyrff cyllido nad ydynt yn rhan o'r DSA-QAG gan gynnwys Cyllid Myfyrwyr Cymru. Cysylltwch â ni ynglŷn â chefnogaeth i fyfyrwyr sy'n astudio ar gampws Wrecsam.\nCyfraddau cymryd nodiadau Prifysgol Bangor:\nCymryd nodiadau â llaw\n£17.98 yr awr (heb TAW)\nCymryd nodiadau arbenigol\n£34.98 (heb TAW)\nCefnogaeth Arweinydd â Golwg\nCefnogaeth ymarferol, cefnogaeth i symud o amgylch y llyfrgell a'r campws\n£49.98 yr awr (heb TAW)\nCefnogaeth Ymarferol Arbenigol £24.96 yr awr (heb TAW)\nDarllenydd £17.98 yr awr (heb TAW)\nYsgrifennwr £17.98 yr awr (heb TAW)\nMae gan Randstad Student Support gytundeb lefel gwasanaeth hirsefydlog â Phrifysgol Bangor ac maent yn gallu darparu cymorth anfeddygol, yn cynnwys cefnogaeth cymryd nodiadau, i Student Finance England.\nEwch i'w gwefan ar gyfer Cyfraddau Rhanbarthol Cymru am rolau chyfraddau codi tâl.\nCyswllt: Randstad Student Support, 5ed Llawr, St James Buildings, 79 Stryd Oxford, Manceinion, M1 6FQ\nMae pob croeso i chi gysylltu â ni os oes gennych unrhyw ymholiadau.\nDarpariaeth Gynhwysol ym Mhrifysgol Bangor:\nMae darpariaeth recordio darlithoedd ar Panopto ar gael yn yr holl ystafelloedd dysgu mawr. Mae Panopto yn rhoi cyfle rhagorol i leihau neu oresgyn rhwystrau sy'n wynebu llawer o fyfyrwyr, yn cynnwys myfyrwyr anabl, yn enwedig mewn darlithoedd o fath traddodiadol.\nWrth ddefnyddio Panopto gofynnir i staff dysgu ym Mhrifysgol Bangor recordio sain darlith fan leiaf a chadw sgrinluniau o'r sgriniau PowerPoint. Dylai'r sleidiau gydymffurfio â chanllawiau print clir y Brifysgol a dylid eu cyflwyno ar gyflymder addas.\nLle nad yw'r dulliau dysgu'n gydnaws â Panopto, bydd angen i staff dysgu ddefnyddio strategaethau cyfatebol ar gyfer darlithoedd a seminarau. Gallai’r rhain gynnwys:\nDarparu cwestiynau allweddol, brasluniau sesiynau neu sleidiau PowerPoint o leiaf 24 awr cyn y dosbarth, lle bynnag y bo modd.\nDarparu geiriau allweddol a fformiwlâu lle bo'n briodol (neu gyfeirio'r myfyriwr at destunau cefnogol/deunydd darllen priodol) o leiaf 24 awr cyn y dosbarth, lle bynnag y bo modd.\nCynllunio'r man dysgu a'r trefniadau eistedd yn y ffordd orau bosibl lle bo hynny'n bosibl wrth ddysgu grwpiau llai (e.e. er mwyn hwyluso pethau i fyfyriwr sy'n dibynnu ar ddarllen gwefusau).\nRhoi canllawiau clir ynghylch gwybodaeth ychwanegol/atodol y gall myfyrwyr eu defnyddio fel sail i astudiaeth bellach.\nMeddalwedd Technoleg Gynorthwyol\nMae TextHelp Read and Write ac Inspiration 9 wedi ei osod ar gyfrifiaduron mynediad agored ar hyn o bryd. Fodd bynnag, mae'r pecyn hwn ar gael i fyfyrwyr ei ddefnyddio ar y campws yn unig.\nCynllun Cefnogi Dysgu Personol (CCDP)\nBydd CCDP myfyriwr yn nodi addasiadau rhesymol y mae angen eu gwneud ar gyfer myfyrwyr sy'n hysbys i'r Gwasanaethau Anabledd. Mae rhagor o wybodaeth i'w chael yn: /regulations/codes/code11.php.cy a


Cyflenwyr a Gweithgynhyrchwyr a Ffatri Cadeiryddion Swyddfa Ergonomeg Addasadwy Tsieina - Y Gadair Swyddfa Ergonomeg Addasadwy Gorau i'w Gwerthu - Zhixing Furniture\nCartref > Cynnyrch > Cadeirydd y Swyddfa > Cadeirydd Swyddfa ergonomig\nCadeirydd Swyddfa Ergonomeg Addasadwy\nCadair troi cefn uchel\n1, Clustogwaith - Mewnforio rhwyll Taiwan yn ôl, sedd rwyll.\n2, armrest Arm-4D gyda pad PU.\n3, Mecanwaith - mecanwaith moethus.\n4, sylfaen alwminiwm cromed Base-350mm.\n5, Yn ôl - uchder dosbarth 5 yn addasadwy, Alwminiwm Gwallt Yn Ol.\n6, Sedd - Sedd sleid gyda ewyn chwistrellu o flaen y sedd\n8, Headrest - Headrest rhwyll addasadwy.\nEta cadeirydd LA-864MH: Mae ein Cadeirydd ergonomeg addasadwy yn darparu cefnogaeth Lumbar i groesawu pobl yn ôl ac yn agos at gromlin naturiol eich asgwrn cefn, pennawd ergonomig addasadwy 3D. Mae'r cadeirydd swyddfa ergonomeg addasadwy hon wedi'i ddylunio'n arbennig ar gyfer pobl eisteddog yn y swydd. Gall y gadair hon droi 360º ac addasu popeth o uchder y sedd, armrest 4D, headrest 3D, ac ôl-gefn addasadwy uchder 5 gêr. Mae angen cynnwys cynnwys i addasu pethau'n addas i gleientiaid. Mae sedd rwyll wydn gwydn uchel a sedd rwyll dwbl gydag ewyn pigiad o flaen y sedd yn gwneud y gadair swyddfa ergonomig addasadwy hon;\nMae'r Cadeirydd Swyddfa ergonomig addasadwy AL-864MH yn darparu cefnogaeth lumbar i groesawu cefn pobl ac yn agos at gromlin naturiol eich asgwrn cefn. Headrest ergonomig addasadwy 3D. Gall y gadair hon allu troi 360º. Gall fod yn addasu i gleientiaid angen cynnwys i addasu uchder. Mae'r clustog rhwyll yn fwy anadlu na'r clustog sbwng, sydd ag elastigedd da a chynhwysedd llwyth uchel. Nid yw'r lloches addasadwy 4d, nid yn unig, yn addasu'r pellter rhwng y clustogau ond hefyd pellteroedd chwith a cywir y breichiau. Mae ynghlwm wrth y cadeirydd ar gefn y cadeirydd. Wrth fynd yn ôl yn ôl, gall y breichiau gynnal yr un ongl â chefn y person, gan ddarparu cefnogaeth fraich gyfforddus.\nMae ganddi effaith lleddfu blinder, lleihau clefydau galwedigaethol, ac addasiad aml-swyddogaethol o ystum ac uchder eistedd. Yn gyffredinol, mae cyfradd fethiant cadeirydd o'r fath yn isel iawn, ac mae'r rhannau'n cael eu gwneud o'r deunyddiau gorau. Felly, mae'n gadeirydd buddsoddi fforddiadwy, werth chweil.\nMae'n niwtral llawn neu gellir ei becynnu yn ôl cais cwsmeriaid. Mae ein cwsmeriaid bron ym mhob rhan o'r byd, yn bennaf yn yr Unol Daleithiau, Ewrop, dubai, Saudi Arabia, Rwsia, Brasil ac yn y blaen.\ncadeirydd swyddfa ergonomig addasadwy\nMath y Cwmni:\ngydag ewyn pigiad o flaen y sedd\nHeadrest rhwyll 3D\nUchder addasadwy gyda chymorth lumber\nCefnogaeth lumber ergonomig i bob rhwyll\nUn allwedd i ddechrau sedd llithro\nMecanwaith trin dosbarth uchel 2\nyn gallu tilt, cloi ar unrhyw ongl, addasu cryfder tilting\nLifft nwy chromed Dosbarth 3\nAloi alwminiwm chromed\nOlwyn car chromed\nT / T, L / C, Arall\n1. Dylunio ergonomig wrth gefn, gyda chefnogaeth hylif anadlu, mae pum darn yn addasu uchder yn ôl y sedd, sy'n addas ar gyfer gwahanol fathau o bobl.\n2. Mae'r cyfarwyddiadau yn hawdd iawn i'w dilyn, dim ond ychydig o sgriwiau a bolltau sydd gennych, gallwch chi ei gydosod.\n3. Mae yna wahanol ystumau eistedd ar eich cyfer chi\n1. Datblygiad annibynnol cynnyrch, gyda nifer o batentau\n2. Storfa fawr gyda 30,000 o wresi metr sgwâr; Cyflenwi cyflym.\n3. Mae ein cynnyrch yn pasio BIFMA X5.1 ac EN13335,\n4. Cynhyrchiad proffesiynol o ddodrefn swyddfa, gyda theitl menter technegol guangdong uwch-dechnoleg\n1. Manylion Pecynnu: Pacio neu becynnu niwtral yn ôl cais cwsmeriaid\n2. Pecyn Ffurflen cadeirydd swyddfa ergonomig addasadwy: 1 set / Carton.\n3. Dull Pacio: Cnocio i lawr. Caiff rhannau eu pecynnu gyda bagiau swigen a'u pacio yn y carton caledog 5 haenau K9838K9.\n4. Maint Pacio: 80 * 54 * 65CM\n5. CBM o gadeirydd swyddfa ergonomeg addasadwy: 0.28 cbm\n6. Gallu Cynhwysydd: 20GP: 100Sets / 40GP: 200Sets / 40HQ: 242Sets\n7. Amser Cyflenwi: 30 diwrnod ar ôl derbyn blaendal neu L / C gwreiddiol.\nHot Tags: cadeirydd swyddfa ergonomig addasadwy, Tsieina, cyflenwyr, gweithgynhyrchwyr, ffatri, gorau, ar werth\nCadeirydd Swyddfa'r Swivel Rhwyll\nCadeirydd Swyddfa Gyfan Addasadwy\nCadeirydd y Ddesg Gymreig ergonomig\nCadeirydd Uchelomaidd Cyfrifiadur Ergonomig\nCefnogaeth Cefn Cadeirydd Ergonomig y Swyddfa\nCadeiryddion Derbyn Ochr y Swyddfa


Canlyniadau (penderfyniadau) ymholiadau a126 Deddf Gwasanaethau Cymdeithasol a Llesiant (Cymru) 2014\nMae tri chanlyniad i ymholiadau. Cyfeirir at y rhain yn Ymdrin ag Achosion Unigol fel ‘Penderfyniadau’. Dyma nhw:\nPenderfyniad 1: amddiffyn ar unwaith. Mae hyn yn digwydd pan fo rhaid i’r gwasanaethau cymdeithasol, yr heddlu, gwasanaethau iechyd neu frys ymateb yn sydyn i ddiogelu’r oedolyn sy’n wynebu risg neu oedolion eraill/plant sydd mewn risg uniongyrchol.\nPenderfyniad 2: nid yw’r oedolyn yn wynebu risg ond mae’n bosibl bod ganddo anghenion gofal a chymorth. Dylid rhoi gwybod i’r unigolyn fel y câi ei wneud ar gyfer unrhyw gyfeiriad arall, gan gydnabod y caiff y person ei gyfeirio o bosibl at asiantaethau neu wasanaethau eraill os yw'n briodol neu os bydd angen asesiad.\nPenderfyniad 3: Mae’r Oedolyn yn wynebu risg ac mae angen camau gweithredu i’w amddiffyn (gweler yr adran berthnasol).\nAr y cam hwn gellir gwneud penderfyniad nad oes angen camau pellach: nid yw’r oedolyn yn wynebu risg ac nid oes anghenion gofal a chymorth wedi eu nodi.\nNid yw penderfynu p’un ai a gafodd oedolyn sy’n wynebu risg ei gam-drin a/neu ei esgeuluso yn syml. Mae’n bosibl y bydd angen beirniadaeth o ran a yw gweithred hepgor neu gyflawni wedi arwain at gam-drin neu esgeuluso. Mewn rhai achosion, ailadrodd gweithredoedd bychain neu ddiffyg gweithredu a fydd ar y cyd yn gam-drin neu’n esgeuluso.\nEr enghraifft, mae gofalwr yn anghofio yn gyson sicrhau bod oedolyn sy’n wynebu risg, sydd yn ei wely ac mae demensia arno, yn cael diod a’i fod yn yfed yn rheolaidd.\nPan fydd ymholiadau yn penderfynu yr ystyrir bod yr oedolyn sy’n wynebu risg ac mae angen camau gweithredu i’w amddiffyn, dylai ymarferwyr sicrhau bod trafodaethau a chynllunio aml-asiantaeth yn cael eu cynnal. Gellir gwneud hyn trwy gyfarfod/trafodaeth strategaeth.\nGellir dod â’r broses diogelu i ben ar unrhyw gam pan fo camau gweithredu priodol wedi eu cymryd i ddiogelu’r oedolyn sy’n wynebu risg.\nEr enghraifft, caiff oedolyn sy’n wynebu risg, y mae ganddo broblemau symudedd, ei adael mewn cadair dros nos gan y gofalwr, a wna iddo wisgo padiau anymataliaeth. Mae’r lifft grisiau wedi torri ac ni all y gofalwr godi’r oedolyn sy’n wynebu risg i fyny’r grisiau ac i’r tŷ bach ac i’r gwely. Yn ystod yr ymholiadau, cafodd gwaith trwsio’r lifft grisiau ei drefnu a’i wneud. Yma, er bod penderfyniad 3 yn briodol, nid oedd angen unrhyw ymyrraeth diogelu bellach.\nRhaid i gasgliadau a chanlyniad yr ymholiadau gael eu cofnodi, gan gynnwys yr achosion hynny nad ydynt yn arwain at gamau pellach.\nDylai’r casgliadau gael eu cofnodi fel eu bod ar gael i’r gwasanaethau cymdeithasol yn y dyfodol, er enghraifft os hysbysir unwaith eto am gam-drin a/neu esgeuluso.\nDylai'r gwasanaethau cymdeithasol greu cofnod o'r gwerthusiad gan roi manylion:\ncanlyniadau sy’n canolbwyntio ar yr unigolyn;\nHefyd, dylid cynnwys y canlynol:\nEnw’r unigolyn a nododd y pryder a’r unigolyn a benderfynodd gychwyn yr ymholiad;\nenw unrhyw asiantaeth arall neu sefydliadau trydydd parti sy’n ymwybodol neu ynghlwm wrth weithio gyda’r oedolyn sy’n wynebu risg;\nenw’r unigolyn neu’r unigolion ac, os yw’n berthnasol, yr asiantaeth a gynhaliodd yr ymholiadau;\ngwybodaeth a ddarparwyd yn ystod yr ymholiadau a gan bwy.\n2. Y broses ymholiadau:\nRhestr o’r rheiny a roddodd wybodaeth a chrynodeb o’r cyfranogiad;\nY rheiny a gyfwelwyd â hwy yn ystod yr ymholiadau a chrynodeb o’r hyn a ddysgwyd am anghenion diogelu, gofal a chymorth yr oedolyn sy’n wynebu risg;\nUnrhyw dystiolaeth ddogfennol a adolygwyd yn ystod yr ymholiadau a gwybodaeth a gafwyd.\nDatganiad yn dweud a yw’r rhai a roddodd wybodaeth yn credu bod yr unigolyn yn oedolyn sy’n wynebu risg sydd wedi cael/yn debygol o barhau i gael ei gam-drin neu ei esgeuluso ai peidio;\nDatganiad yn dweud a gynhaliwyd asesiad dan Ddeddf Galluedd Meddyliol 2005 neu Ddeddf Iechyd Meddwl 1983 neu a ddylai asesiad o’r fath fod wedi cael ei gynnal. Os cafodd asesiad o’r fath ei gynnal, y canlyniad;\nPa gamau gweithredu y dylid eu cymryd a gan bwy, i sicrhau yr atebir anghenion diogelwch yr oedolyn sy’n wynebu risg;\nTystiolaeth i gefnogi’r casgliad hwn;\nUnrhyw anghenion ar gyfer gofal a chymorth dan adran 19 a 24 Deddf Gwasanaethau Cymdeithasol a Llesiant (Cymru) 2014\n-Unrhyw bryderon posibl yn y dyfodol a fydd yn codi o bosibl a pham.


Croesawu camau i Gymreigio gwasanaeth iechyd – Golwg360\nCroesawu camau i Gymreigio gwasanaeth iechyd\n30 Ebrill 2017 am 14:21\nMae Cymdeithas yr Iaith wedi croesawu addewidion i Gymreigio’r gwasanaeth iechyd yn y de-orllewin.\nMewn cyfarfod agored yng Nghaerfyrddin ddoe, bu Enfys Williams, Rheolwr Gwasanaethau Cymraeg Bwrdd Iechyd Hywel Dda, yn esbonio’r camau mae’r bwrdd yn eu cymryd i Gymreigio’u darpariaeth.\nRoedd y rhain yn cynnwys sesiynau ymwybyddiaeth iaith, dosbarthu adnoddau i annog staff i ddechrau sgyrsiau’n Gymraeg, cefnogi staff i ddysgu Cymraeg, a’u bwriad i benodi tiwtor Cymraeg i fagu hyder staff i ddefnyddio’r Gymraeg.\nWrth ymateb, dywedodd Manon Elin, Cadeirydd Grŵp Hawliau Cymdeithas yr Iaith:\n“Mae’r rhain yn bethau da ar gyfer y tymor byr. Er hynny, gan nad yw cleifion yn aml mewn sefyllfa i ofyn am wasanaeth Cymraeg, mae’n bwysig bod y gwasanaeth Cymraeg ar gael heb orfod gofyn amdano. Er mwyn i hynny ddigwydd mae angen newid sylfaenol fel nad yw’r Gymraeg yn rhywbeth ymylol mewn sefydliad Seisnig. Gobeithiwn barhau i gyd-weithio gyda’r Bwrdd Iechyd i wneud hynny.”\n“Rydyn ni’n deall fod y gwasanaeth iechyd dan straen, ac nad yw dysgu neu gynyddu hyder i ddefnyddio’r Gymraeg yn gallu cael blaenoriaeth ynghanol gwaith bob dydd,” meddai Manon Elin.\n“Dyna pam mae hyfforddiant gweithwyr iechyd mor bwysig. Mae cyfle i’r Bwrdd Iechyd gyd-weithio gyda darparwyr iechyd fel bod modd gwneud cyrsiau meddygol yn Gymraeg a bod y Gymraeg yn rhan o gwrs pawb sy’n hyfforddi i weithio yng Nghymru. Bydd hynny’n creu sylfaen ar gyfer gwasanaeth iechyd Cymraeg y dyfodol.”\nProtest iaith yn erbyn siop Lidl, Porthmadog\nByrddau iechyd: Cymry Cymraeg ‘yn cael cam’\nDau fwrdd iechyd yn debyg o ‘orwario’ eleni\nMae angen cap ar amseroedd aros Hywel Dda\nY frech goch: 28 achos newydd mewn deuddydd\nGalw ar gyngor iechyd y gogledd i ddilyn ôl-troed Hywel Dda